MKN Sabah hantar pulang 658 PATI

SANDAKAN, 17 Mei – Majlis Keselamatan Negara (MKN) Sabah telah menghantar pulang seramai 658 orang pendatang asing tanpa izin (PATI) warga Filipina dan Indonesia masing-masing ke negara asal semalam.

Pengarah MKN Sabah Sh Sitti Saleha Habib Yussof berkata daripada jumlah itu, 560 orang dari Filipina terdiri daripada 308 lelaki, 152 wanita, 57 kanak-kanak lelaki dan 43 kanak-kanak perempuan.

Manakala warga Indonesia seramai 98 orang terdiri daripada 71 lelaki, 23 wanita, tiga kanak-kanak lelaki dan satu kanak-kanak perempuan.

“Sehingga semalam, jumlah PATI yang dihantar pulang tahun ini adalah 5,058 orang.

“Ini menjadikan jumlah keseluruhan penghantaran pulang PATI sejak tahun 1990 adalah 582,139 orang,” katanya dalam kenyataan di sini hari ini.

Sh Sitti Saleha berkata MKN Sabah terus komited meningkatkan usaha untuk memastikan Sabah bebas daripada PATI dan meminta kerjasama rakyat di negeri untuk menjayakan usaha itu, terutama untuk tidak menggaji atau melindungi PATI.


Tindakan pantas anak selamatkan bapa lumpuh daripada rentung

PAPAR: Tindakan pantas seorang lelaki berjaya menyelamatkan bapanya yang lumpuh daripada rentung dalam kejadian kebakaran di Kampung Bambangan, di sini, petang tadi.

Dalam kejadian kira-kira jam 5.30 itu, mangsa Zuhaili Abdullah, 28, melecur di tangan dan kaki selepas terkena bahang api ketika cuba membawa keluar bapanya yang berusia 62 tahun itu.

Ibu dan adik mangsa yang masing-masing berusia 58 dan 23 tahun sempat keluar dari rumah tanpa mengalami sebarang kecederaan.

Jurucakap Pusat Gerakan Operasi Jabatan Bomba dan Penyelamat Malaysia (JBPM), berkata pihaknya menerima panggilan kecemasan pada jam 5.48 petang dan mengerahkan sebuah jentera bersama sembilan anggota serta pegawai ke lokasi kejadian.

Katanya, sebaik tiba di lokasi, api sudah membakar sebahagian besar daripada rumah berstruktur kayu berkenaan.

“Api kebakaran di kawal pada jam 6.12 petang sebelum operasi ditamatkan sepenuhnya pada jam 7.45 malam selepas tiada lagi punca api yang boleh mencetuskan kebakaran semula.

“Terdapat empat mangsa yang terbabit dalam kejadian ini, namun hanya seorang yang cedera manakala selebihnya selamat tanpa sebarang kecederaan,” katanya dalam kenyataan hari ini.

Menurutnya, mangsa yang cedera diberikan rawatan awal oleh Unit Bantuan Perkhidmatan Kecemasan (ERMS) sebelum dihantar ke Hospital Papar untuk rawatan lanjut.

Katanya, pihak forensik JBPM masih menjalankan siasatan bagi mengenal pasti punca kebakaran dan jumlah kerugian dalam kejadian itu. – Berita Harian


Gajah Pygmy Borneo Ditemukan Mati

LAHAD DATU : Seekor gajah Pygmy Borneo ditemui mati di kawasan Ladang Sahabat 1, Tungku di sini pada Jumaat.

Bangkai gajah jantan itu ditemui kira-kira jam 1 tengah hari oleh seorang pekerja ladang yang membuat rondaan di kawasan terbabit.

Penemuan bangkai haiwan itu terus dimaklumkan kepada pengurus ladang sebelum laporan dibuat kepada Jabatan Hidupan Liar (JHL) daerah Lahad Datu.

Pegawai JHL Daerah Lahad Datu, Silvester Saimin berkata, sepasukan anggota JHL bergegas ke lokasi kejadian sebaik laporan itu diterima.

“Pemeriksaan awal mendapati bangkai berkenaan adalah gajah yang berusia anggaran lima hingga tujuh tahun.

“Setakat ini pemeriksaan luaran pada badan gajah jantan itu tidak menemui kesan kecederaan,” katanya ketika dihubungi pada Sabtu.

Silvester bagaimanapun berkata, proses bedah siasat akan dijalankan bagi mengenal pasti punca sebenar kematian haiwan itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tangguh dulu larangan merokok di premis makanan

KUALA LUMPUR: Persatuan Pengusaha Restoran India Malaysia (PRIMAS) menyifatkan merokok sebagai kebiasaan masyarakat negara ini yang sudah sebati dalam diri seorang perokok dan sukar untuk membendung ketagihan itu.

Presidennya, T Muthusamy, berkata sudah menjadi kebiasaan bagi perokok untuk mengunjungi premis makanan untuk menikmati makanan sambil berbual dan merokok.

“Ia sudah menjadi tradisi kepada pelanggan. Justeru, saya mohon kerajaan membenarkan premis makanan menyediakan zon merokok dalam kawasan premis,” katanya ketika dihubungi, hari ini.

Terdahulu, Kementerian Kesihatan mengeluarkan arahan larangan merokok di semua restoran dan premis makanan berkuat kuasa 1 Januari 2019.

Selain kawasan yang sedia maklum seperti tempat awam dan bangunan kerajaan, arahan larangan merokok kini membabitkan semua premis makanan, antaranya restoran bertutup, berhawa dingin atau restoran dan warung berkonsep terbuka.

Jelas Muthusamy, pelaksanaan merokok sejauh tiga meter atau 10 kaki dari premis makanan dianggap tidak praktikal dan sukar dituruti pelanggan selain membebankan pengusaha sekiranya pelanggan ingkar terhadap arahan itu.

“Saya minta kerajaan tangguhkan dulu pelaksanaan undang-undang larangan merokok ini sehingga pelanggan merokok boleh menerima pelaksanaan ini dengan baik.

“Kerajaan sebaliknya boleh memperkasakan undang-undang untuk membanteras penjualan rokok seludup dan rokok batang yang dilihat semakin menjadi-jadi terutama dalam kalangan pelajar sekolah,” katanya.

Presiden Persatuan Pengusaha Restoran Muslim Malaysia (PRESMA), Ayoob Khan Muhamad Yakub, pula berkata pengusaha restoran tidak mempunyai kuasa untuk menegur pelanggan yang merokok di premis mereka, sekali gus menyukarkan usaha untuk menghalang perbuatan berkenaan.

“Merokok adalah perkara rutin pelanggan dan susah hendak tegur mereka.

“Sebagai contoh, kebanyakan pelanggan nampak papan tanda larangan merokok di lokasi awam, tetapi tidak ramai yang mematuhinya.

“Kita setuju dengan tindakan kerajaan, namun mekanisme penguatkuasaan wajar diperkasakan bagi memastikan larangan merokok dapat dilaksanakan dengan lebih berkesan,” katanya.

Sementara itu, pelajar kolej, Khairul Azrin Abdullah, 22, berkata merokok di premis makanan sudah menjadi tabiat yang sukar dibendung.

“Selepas menikmati makanan, pelanggan akan beralih ke sesi berbual sambil merokok dan ia sudah menjadi rutin kepada sebilangan pelanggan.

“Agak sukar untuk membuang tabiat berkenaan terutama untuk tidak merokok di kawasan restoran tetapi saya akan cuba berbanding dikenakan denda,” katanya.

Pengusaha kereta sewa, Mohd Khairul Anwar Mustafa, 33, berkata jarak tiga meter yang mahu dikuatkuasa itu dianggap sukar dan tidak munasabah.

“Adalah lebih baik jika premis menyediakan zon khas merokok seperti yang dilaksanakan sekarang,” katanya. – Berita Harian


Tujuh individu ditahan disyaki memiliki dadah

KOTA KINABALU, 15 Mac – Polis memberkas tujuh individu dipercayai memiliki dadah jenis syabu dan ganja dalam beberapa serbuan di sekitar Kota Kinabalu.

Ketua Polis Daerah Kota Kinabalu ACP Habibi Majinji berkata pada 9 dan 13 Mac lalu, polis menahan lima individu termasuk dua warga asing kerana memiliki dadah jenis syabu.

Beliau berkata dalam serbuan di kawasan Inanam dan Kampung Cenderkasih itu polis turut merampas syabu seberat 18.95 gram.

“Sementara pada 10 dan 11 Mac lalu, polis telah menahan dua individu di kawasan bandar raya dan kampung Tanjung Aru Lama antara jam 11 malam dan 12.30 tengah malam,” katanya dalam kenyataan, di sini hari ini.

Katanya, polis turut merampas tumbuhan kering disyaki dadah jenis ganja dianggarkan seberat 169 gram.

Nilai keseluruhan rampasan itu berjumlah RM8,660 dan semua individu berumur lingkungan 23 hingga 39 tahun itu ditahan mengikut Seksyen 39A(1)  serta Seksyen 15(1)(A) Akta Dadah Berbahaya 1952.


Kepala, Keratan Tubuh Remaja Perempuan Dicampak Dari Tingkat 12

MOSCOW: Sekumpulan remaja yang sedang bermain di halaman sebuah flet di Chita, Russia, terkejut apabila kepala wanita terjatuh di tempat mereka bermain, kelmarin, sebelum diikuti keratan anggota badan manusia.

Kepala dan anggota badan itu milik Elizaveta, 19, penari di sebuah kelab bogel di Chita, dipercayai dibunuh sebelum dipenggal kepala manakala tubuhnya dipotong menjadi beberapa bahagian oleh seorang lelaki berusia 38 tahun dipercayai teman lelakinya di tingkat 12 flet berkenaan.

Daily Mail yang memetik media Russia melaporkan, seorang remaja itu, Igor Shalev, 15, berkata: “Mula-mula pakaian dipenuhi darah dilempar ke bawah sebelum diikuti kepala manusia.

“Selepas itu anggota badan mula jatuh. Ia amat menakutkan.”

Siasatan polis kemudian mengenal pasti mangsa sebagai wanita penduduk Chita berusia 19 tahun.

“Suspek yang menyewa apartmen di blok sama, kini ditahan polis untuk disoal siasat,” kata jurucakap polis.

Seorang rakan mangsa memohon sumbangan orang ramai melalui dalam talian untuk pengebumian wanita itu.

“Dia anak yatim, tinggal bersama neneknya. Mereka tiada wang untuk pengebumiannya,” katanya.

Chita ialah bandar dengan penduduk seramai 330,000 orang di timur Siberia, berhampiran sempadan Russia dan Mongolia. – Agensi


Dua Remaja Didakwa Rompak Kubur, Setubuhi Mayat Nenek 84 Tahun

MANILA: Menjijikkan!! Itulah perkataan sesuai menggambarkan tindakan dua remaja lelaki di Davao, Filipina yang merogol mayat seorang wanita selepas merompak kuburnya.

Dua remaja itu ditahan keluarga mangsa apabila mereka menziarahi kuburnya di Tanah Perkuburan Awam Bandar Digos sehari selepas pengebumian.

Mereka mendapati kubur Isabel Bastatas, 84, digali semula apatah lagi dengan keadaan kedua-dua belah kaki mangsa terjulur keluar dari keranda.

Saudara-mara mangsa percaya mayat Isabel diperkosa setelah ditemukan tanpa pakaian dalam selain terdapat tanda-tanda berlaku persetubuhan.

Memetik laporan Daily Mail Online, pegawai polis dari Bandar Digo, Leftenan Kolonel Ernesto Castillo berkata penangkapan mangsa dibuat selepas saksi-saksi tampil membantu siasatan.

“Saksi-saksi menamakan salah seorang suspek yang bernama ‘Erwin’ dan rakannya,” katanya.

Polis sedang menjalankan siasatan bagi mengenal pasti kehilangan barangan yang didakwa dicuri dari kubur tersebut dan bagaimana mayat mangsa diusik.

Kes tersebut disiasat atas tuduhan nekrofilia (perlakuan seks ke atas mayat).

Kedua-dua suspek remaja bawah umur itu bagaimanapun menafikan tuduhan terhadap mereka dan kini dipindahkan ke Jabatan Pembangunan Kebajikan Masyarakat.


Kes Polio Babitkan Bayi Di Sabah Ada Kaitan Virus Polio Dari Filipina

KUALA LUMPUR: Kes polio pertama kali dikesan di Malaysia selepas lebih daripada 27 tahun di Tuaran, Sabah baru-baru ini dikaitkan secara genetik kepada poliovirus yang tersebar di selatan Filipina.

Pengesahan itu dibuat selepas hasil ujian yang dilakukan di Makmal Rujukan Polis Serantau di Melbourne, Australia yang dijalankan pada 6 Disember lalu.

Pertubuhan Kesihatan Sedunia (WHO) berkata, kes polio di Sabah adalah ketegangan poliovirus yang dikenali sebagai polio vaccine-derived poliovirus (cVDPV) Jenis 1.

Virus polio ini hanya berlaku jika populasi tidak mengambil imunisasi.

Wakil WHO di Malaysia, Dr Ying-Ru Lo berkata, pihaknya sangat prihatin dengan pengesahan kes polio di Sabah yang membabitkan kanak-kanak lelaki tiga bulan yang mengalami demam dan lemah anggota badan.

“WHO, di samping UNICEF bersedia untuk menyokong Kementerian Kesihatan dalam menanggapi wabak ini dan memastikan semua kanak-kanak di Malaysia menerima perlindungan penuh terhadap vaksin polio.

“Satu-satunya cara yang berkesan untuk melindungi kanak-kanak daripada polio adalah suntikan,” kata wakil Tabung Kanak-Kanak Pertubuhan Bangsa-Bangsa Bersatu (Unicef) di Malaysia, Marianne Clark-Hattingh.

“Kita perlu memberi keutamaan untuk menghentikan penularan virus ini supaya setiap kanak-kanak, tanpa mengira status ekonomi atau asalnya, dilindungi daripada penyakit yang berbahaya ini,” katanya.

Virus ini berpotensi menyebabkan mangsa lumpuh dan kematian.

Tambahnya, WHO dan Unicef telah memberikan nasihat teknikal mengenai tindak balas terhadap wabak, pemantauan dan sokongan secara atas talian untuk komunikasi risiko.

Kanak-kanak paling berisiko terkena polio dan ibu bapa perlu memastikan semua kanak-kanak di bawah umur 5 tahun diberi suntikan vaksin.

Vaksin polio sangat selamat dan berkesan dalam menangani wabak ini kerana kes-kes global menurun sebanyak 90%. – MG


‘Saya Sudah Tempah Vaksin Untuk Anak’ – KJ

KUALA LUMPUR: “Semalam saya sendiri buat tempahan untuk anak saya. Ini nak jawab yang kata dia tak vaksin, anak tak vaksin.

“Anak saya, umur enam tahun akan divaksin dan Insya-Allah saya harap yang lain juga akan buat tempahan kepada anak-anak mereka,” kata Menteri Kesihatan Khairy Jamaluddin.

Beliau berkongsi perkara itu ketika berucap pada Majlis Pelancaran program Imunisasi Covid-19 Kanak-Kanak (PICKids) hari ini.

Katanya, cabaran utama pihaknya kini adalah untuk memberi keyakinan kepada masyarakat bahawa ia adalah selamat.

“Ramai terutamanya di media sosial mereka minta supaya tidak dipaksa dan sebagainya, saya memberi jaminan bahawa contoh untuk kalau dewasa, tak lengkap vaksin kita tak benarkan masuk ke kedai makan, tak dibenarkan masuk ke pusat membeli-belah dan sebagainya, untuk kanak-kanak, tiada syarat itu.

“Mereka diberikan pengecualian kerana kita nak pastikan ibu bapa yakin dengan proses ini, tidak terasa dipaksa dan vaksin ini akan melindungi anak-anak mereka daripada kesan yang lebih buruk daripada jangkitan Covid-19,” katanya.

Beliau yakin dengan terlaksananya PICKids, negara dapat mencapai tahap pemberian vaksin yang memuaskan.

Katanya, dengan itu pihaknya dapat memberi cadangan kepada kerajaan untuk memberikan lebih banyak kelonggaran seperti kawalan pintu masuk antarabangsa, kuarantin dan sebagainya.

“Kita bukan saja dapat menjaga kesihatan awam, tetapi merancakkan pemulihan ekonomi negara,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Facebook, Instagram Dan Whatsapp Mengalami Gangguan Teknikal

Pengguna Facebook, Instagram dan WhatsApp pada waktu ini mengalami masalah gangguan teknikal semenjak sejam yang lalu. Pasti ada yang ingat masalah ini adalah sistem Wifi atau masalah pada data telefon. Sabar!

Rata-rata penggunanya merungut tidak dapat memuat naik gambar, video mahupun status di dua laman sosial tersebut, malah ada yang tidak dapat menyemak kemaskini terbaru di garis masa akaun media sosial mereka.

Semakan di laman Down Detector mendapati, Instagram mendapat 1,481 laporan, manakala Facebook 483 laporan dan WhatsApp 254 laporan yang meningkat dari semasa ke semasa.

Difahamkan, masalah gangguan teknikal ini berlaku di seluruh dunia dan sehingga kini masih belum ada sebarang kenyataan dari pengendali tiga laman sosial berkenaan.


Peguam Hina Unduk Ngadau Perlu Dikenakan ‘Sogit’ – Pairin

KOTA KINABALU: Peguam Marcel Jude Joseph perlu dihadapkan ke Mahkamah Anak Negeri dan dikenakan ‘sogit’ kerana didakwa telah mengabaikan serta melanggar adat istiadat masyarakat Kadazan Dusun dan Murut (KDM), kata Presiden Persatuan Budaya Kadazandusun (KDCA), Joseph Pairin Kitingan.

Pairin yang juga Huguan Siou atau pemimpin tertinggi KDM berkata, Jude bukan saja secara langsung telah menyinggung perasaan KDCA tetapi juga telah menyinggung perasaan pelbagai pihak.

Katanya, ia susulan kenyataan Jude yang menghina pertandingan ratu Kaamatan atau Unduk Ngadau dalam nota hujahnya ketika memohon pengurangan jumlah wang ikat jamin bekas pemimpin STAR yang menghadapi lima pertuduhan mencabul kehormatan di mahkamah.

”Pertamanya, laporan polis harus dibuat terhadap tindakannya itu bagi memastikan polis mencatatkan kenyataannya yang tidak boleh dimaafkan itu.

”Kedua, KDCA boleh mengambil tindakan terhadap Jude yang dilihat berniat jahat kerana memalukan persatuan ini selain memperlekehkan KDCA dengan cara yang tidak sepatutnya sehingga mencemarkan nama persatuan,” katanya dalam kenyataan.

Sogit adalah satu bentuk pampasan yang diperuntukan dalam Kaedah Mahkamah Anak Negeri (Undang-Undang Adat Anak Negeri Sabah) 1995 sekiranya berlaku pelanggaran adat.

Terdahulu, Setiausaha Agung KDCA, Suman Yasambun bersama Pengerusi Majlis Wanita dan Belia persatuan itu, Joanna Kitingan serta Steve Johnny Mositun membuat laporan polis terhadap Jude di Balai Polis Penampang, petang tadi.

Suman berkata, laporan polis itu dibuat susulan kenyataan Jude yang menyamakan pertandingan Unduk Ngadau dengan pertunjukan lembu eksotik.

”Sejak timbulnya kenyataan itu, yang jelas menunjukkan satu kenyataan provokasi terhadap masyarakat Kadazan Dusun Murut dan Rungus (KDMR), KDCA telah mendapat aduan yang merupakan bantahan daripada semua lapisan KDMR terhadap kenyataan peguam itu dan mahu tindakan diambil,” katanya.

Terdahulu, hari ini, Jude memohon maaf kerana penghujahannya yang didakwa telah menyinggung serta menyakitkan hati ramai pihak.

Peguam yang mewakili Phillip Among dalam kes mahkamah itu berkata, dia memohon maaf kerana nota hujahnya yang menyamakan acara ratu Kaamatan atau Unduk Ngadau dengan ‘persembahan lembu eksotik’ (exotic cattle show) dan ‘acara lelong’ (auction show).

Saya, Marcel Jude Joseph, dengan ikhlas dan sepenuh hati memohon maaf atas bahagian dalam penghujahan mahkamah yang telah menyinggung dan menyakitkan (pihak yang berkaitan).

“Maka di sini saya membuat permohonan maaf ikhlas ini kepada semua Unduk Ngadau di seluruh Malaysia, dari permulaan acara ratu Kaamatan Unduk Ngadau sehingga untuk tahun 2021,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Warga Emas Hilang Sejak 3 Hari Lalu Ditemui Selamat

TAMBUNAN: Seorang wanita warga emas yang hilang sejak tiga hari lalu, ditemui selamat, hari ini di sebuah ladang kelapa sawit bersama seekor anjing yang dikatakan sering menemaninya setiap kali keluar mencari hasil hutan.

Mangsa berusia 63 tahun, ditemui kira-kira 1.5 kilometer dari rumahnya, jam 2.20 petang tadi.

Kehilangan mangsa hanya disedari apabila dia tidak pulang ke rumah dan berikutan itu satu laporan dibuat kepada pasukan bomba dan penyelamat untuk melancarkan gerakan mencari dan menyelamat.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, sebaik menerima panggilan, lima anggota dengan sebuah kenderaan dari Balai Bomba dan Penyelamat (BBP) Tambunan dikerah mencari mangsa.

Katanya, operasi pencarian dijalankan bermula jam 8 pagi di kawasan hutan dan sungai berhampiran.

“Pada jam 2.20 petang, mangsa ditemui di kawasan kebun kelapa sawit oleh pasukan bomba bersama polis, RELA dan orang kampung,” katanya ketika dihubungi, hari ini.

Mangsa dibawa ke hospital untuk pemeriksaan lanjut. – BH Online


Agong Titah Agar Rakyat Bersabar

KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan agar rakyat bersabar sementara baginda menyempurnakan tanggungjawab bagi mencari penyelesaian terbaik kemelut politik yang berlaku dalam negara ketika ini.

“Kita semua mengambil berat. Sabar, ya saya tahu. Harap bersabar.

“Pertama kali, biar saya jalankan tanggungjawab. Saya harap kita akan dapat mencari jalan penyelesaian terbaik untuk negara,” titah baginda.

Baginda bertitah demikian ketika mencemar duli bertemu petugas media yang ‘berkampung’ membuat liputan mengenai perkembangan politik semasa di Pintu 2 Istana Negara, tengah hari tadi.

Petugas media turut menerima bungkusan makanan yang dikurniakan baginda.


17,577 Kes Positif Baharu Covid-19

PUTRAJAYA : Kementerian Kesihatan melaporkan 17,577 kes baharu Covid-19 dalam tempoh 24 jam lalu, menjadikan keseluruhan jangkitan meningkat kepada 2,067,327 kes setakat ini.

Sarawak mencatatkan jangkitan harian tertinggi dengan 3,480 kes.

Ia disusuli Selangor dengan 2,646 kes, Johor (2,334), Perak (1,596), Sabah (1,533), Pulau Pinang (1,462), Kedah (1,173), Kelantan (869), Pahang (832), Terengganu (719), Kuala Lumpur (366), Melaka (287), Negeri Sembilan (198), Perlis (41), Putrajaya (31) dan Labuan (10).


Penduduk Terpaksa Jalan Kaki Hingga 8 Jam Ke Jalan Utama

KOTA KINABALU: Kira-kira 2,000 penduduk tujuh kampung di Sugut, Beluran yang bersempadan dengan Kota Marudu, masih menanti pembinaan jalan baharu menghubungkan kampung terbabit yang tertunda, sejak tujuh tahun lalu.

Pengerusi Majlis Pengurusan Komuniti Kampung (MPKK) Kampung Mangkasulap, Sugut, Erik Elli, berkata keadaan itu menyebabkan penduduk di kampung terbabit masih berdepan kesukaran perhubungan hingga terpaksa berjalan kaki sehingga lapan jam keluar ke jalan raya terdekat.

ADVERTISINGSehubungan itu, beliau merayu kepada kerajaan supaya memandang serius kesukaran dihadapi mereka dan mengambil langkah untuk mengatasinya demi kemudahan penduduk di kawasan berkenaan.

“Saya sebagai Pengerusi MPKK Kampung Mangkasulap merayu kepada kerajaan agar prihatin dan memandang serius perkara ini dengan mempercepat pembinaan jalan baharu di sini.

“Kami difahamkan bahawa projek membina jalan ke kawasan kami sudah disenaraikan di bawah Kementerian Pembangunan Luar Bandar sejak 2012, namun kami tidak melihat sebarang perkembangan sehingga sekarang.

“Jalan baharu sepanjang 18 kilometer yang dijanjikan itu dapat menghubungkan Kampung Mangkasulap, Nakadong, Tagapalang, Minsusurad, Mantub, Gouton dan Waigon menuju ke jalan terdekat di Kampung Gana, Kota Marudu,” katanya, di sini.

Erik menjelaskan, keadaan itu menyebabkan penduduk kampung terbabit terpaksa meletakkan kenderaan jauh dari kampung masing-masing.

Selama bertahun-tahun, penduduk kampung terbabit terpaksa meletakkan kenderaan di kawasan terbuka di Kampung Gana, Kota Marudu sebelum berjalan kaki selama enam hingga lapan jam untuk sampai di kampung masing-masing.

“Jarak dari pekan Kota Marudu ke Kampung Gana sepanjang 36 kilometer dan dari sana, kami meletakkan kenderaan kami dan berjalan kaki menuju ke kampung masing-masing. Jarak dari Kampung Gana menuju ke Kampung Mangkasulap saja sepanjang 18 kilometer.

“Berjalan kaki mengambil masa lebih lapan jam. Bayangkan jika kami kehabisan barang keperluan. Bermakna kami perlu berjalan kaki ulang-alik ke Kampung Gana yang memakan masa selama 16 jam,” katanya.

Erik turut memaklumkan pihaknya sudah menyerahkan kertas kerja mengenai permohonan pembinaan jalan baharu itu kepada kerajaan negeri pada 3 September lalu.

Difahamkan, jalan yang dicadangkan bagi menghubungkan beberapa kampung di sekitar mukim Lingkabau itu akan diperiksa sekali lagi, sebelum pertimbangan sewajarnya diambil.

“Sekali lagi saya berharap dan merayu kepada pihak berwajib agar masalah ini dipandang serius kerana ini juga membabitkan keselamatan penduduk di sini.

“Disebabkan masalah perhubungan ini juga, ramai penduduk terpaksa berhijrah untuk mencari kehidupan lebih baik. Jika ini berterusan, bagaimana dengan nasib kami yang tinggal di sini, lebih-lebih lagi anak-anak yang berdepan kesukaran untuk ke sekolah,” katanya.


Sekali Hantar Dadah Dapat RM7

KOTA KINABALU: Upah menjadi penghantar atau ‘runner’ dadah serendah RM7 bagi setiap penghantaran.

Perkara itu didedahkan seorang lelaki yang memainkan peranan berkenaan selepas dia ditahan Agensi Antidadah Kebangsaan (AADK) Sabah dalam Ops Perdana yang dilakukan di negeri berkenaan.

Operasi dijalankan di tujuh daerah iaitu Kota Kinabalu, Tawau, Sandakan, Kudat, Beaufort, Ranau dan Keningau itu berjaya menahan 89 individu yang didapati positif dadah.

Pengarah AADK Sabah, Abdul Hamediee Ibrahim berkata, operasi selama empat hari itu dijalankan di kawasan yang sudah dikenal pasti sebagai lokasi aktif penagihan dadah.

Katanya, sepanjang operasi dijalankan, pihaknya menghadapi pelbagai cabaran termasuk tindakan penagih yang terjun ke laut untuk meloloskan diri.

“Dalam operasi di Kampung Tanjung Kapor, Kudat, pegawai penguat kuasa AADK berjaya menahan seorang lelaki berperanan sebagai ‘runner’ dadah.

“Hasil siasatan, ‘runner’ itu mengaku mendapat upah sebanyak RM7 setiap kali penghantaran kepada pelanggan,” katanya ketika ditemui, hari ini.

Abdul Hamediee berkata, semua yang ditahan berusia antara 18 hingga 51 tahun dan akan direman untuk membantu siasatan lanjut.

“Kes disiasat mengikut Seksyen 3(1) Akta Penagih Dadah (Rawatan dan Pemulihan) 1983 kerana disyaki penagih dadah,” katanya.

Sehubungan itu, Abdul Hamediee berkata, orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK Negeri Sabah di talian 088-243576 atau tampil ke mana-mana pejabat AADK berhampiran untuk tindakan segera.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB: Perutusan Khas PM Hari Ini Dinantikan Rakyat

KUALA LUMPUR: Menjelang sama ada Perintah Kawalan Pergerakan Bersyarat (PKPB) dilanjutkan atau berakhir pada Selasa ini, perutusan khas Perdana Menteri, Tan Sri Muhyiddin Yassin mengenai Pelan Pemulihan Ekonomi Jangka Pendek, hari ini pasti dinanti-nantikan rakyat.

Perutusan khas itu akan disiarkan secara langsung pada jam 3 petang menerusi saluran stesen televisyen tempatan serta rangkaian media sosial.

Jika diimbas kembali, berikutan penularan pandemik Covid-19, Malaysia melaksanakan Perintah Kawalan Pergerakan (PKP) pada 18 Mac lepas, disusuli PKPB bermula 4 Mei.

Pelaksanaan PKP dan PKPB jelas membuahkan hasil dalam memerangi penularan pandemik Covid-19 berdasarkan statistik penurunan kes positif baharu dari sehari ke sehari, sekali gus membolehkan pembukaan beberapa sektor ekonomi lagi untuk dimanfaatkan segenap lapisan masyarakat di negara ini.

Jelas sekali, perutusan khas yang akan disampaikan Muhyiddin amat dinanti-nantikan rakyat di negara ini khususnya pemain industri ekonomi.

Mengenai situasi jangkitan kes positif Covid-19 yang dilaporkan sehingga 12 tengah hari semalam, walaupun kembali melonjak ke tiga angka kepada 277 kes berbanding 93 kes pada hari sebelumnya, Malaysia dilihat semakin menghampiri situasi bebas Covid-19.

Pada sidang media harian perkembangan terkini Covid-19 semalam, Ketua Pengarah Kesihatan, Datuk Dr Noor Hisham Abdullah memaklumkan daripada 277 kes, hanya enam kes melibatkan warganegara Malaysia, iaitu empat kes penularan tempatan dalam kalangan warganegara manakala dua lagi adalah kes import warganegara yang mendapat jangkitan daripada luar negara.

Sementara itu, Menteri Kanan (Kluster Keselamatan), Datuk Seri Ismail Sabri Yaakob menerusi temu bual untuk dokumentari mengenai PKP terbitan Bernama TV baru-baru ini, memaklumkan Malaysia bakal menyaksikan perubahan besar dalam dasar pengambilan pekerja asing dan kawalan terhadap pendatang tanpa izin (PATI) pasca-pandemik Covid-19.

Beliau dipetik sebagai berkata, sudah tiba masanya dasar itu disemak semula susulan warga asing yang dilihat sebagai antara kumpulan penyumbang kepada peningkatan kes Covid-19 di negara ini serta beberapa negara lain termasuk Singapura.

“Ekonomi termasuk sektor pelancongan dilihat sangat terkesan dengan penularan Covid-19, menyaksikan banyak hotel dan kilang bakal ditutup serta pembuangan pekerja berlaku sekali gus menyebabkan jumlah pengangguran meningkat,” katanya.

Mengulas mengenai pemulihan ekonomi pasca-Covid-19 yang agak perlahan, beliau berkata, dasar kerajaan pasti mengutamakan rakyat tempatan untuk bekerja dalam negara berbanding warga asing. – BERNAMA


Pasukan Bola Sepak Sabah, Peserta Unduk Ngadau Sertai Perarakan Hari Kebangsaan

KOTA KINABALU, 23 Ogos: Acara perbarisan sambutan Hari Kebangsaan peringkat negeri di sini pada 31 Ogos ini akan dimeriahkan dengan perarakan pasukan bola sepak Sabah membawa trofi Piala Perdana dan peserta Unduk Ngadau 2019.

Timbalan Pengerusi Jawatankuasa Induk Sambutan Bulan Kebangsaan Dan Kempen Kibar Jalur Gemilang peringkat negeri, Datuk Abd Muis Picho berkata, 142 pasukan akan menyertai acara perbarisan membabitkan agensi kerajaan, pasukan keselamatan, sekolah, institut pengajian tinggi awam dan swasta serta pertubuhan bukan kerajaan.

Acara itu akan turut dihadiri oleh Yang Dipertua Negeri Sabah, Tun Juhar Mahiruddin dan Ketua Menteri Sabah, Datuk Seri Mohd Shafie Apdal.

Acara perbarisan akan diadakan di Jalan Tun Fuad Stephens di sini dengan acara kemuncak pada upacara perbarisan antaranya perarakan Jalur Gemilang oleh anggota Tentera Darat dan perarakan Bendera Negeri Sabah oleh Tentera Laut Diraja Malaysia (TLDM), katanya pada sidang media sempena jamuan malam bersama media sempena sambutan Hari Kebangsaan peringkat negeri di sini, malam tadi.

Antara acara menarik pada hari itu ialah penerbangan lintas hormat pesawat Polis Diraja Malaysia, Jabatan Bomba dan Penyelamat dan Teknikal oleh Tentera Udara Diraja Malaysia.

Muis berkata, laluan perbarisan akan bermula dari Sutera Harbour Resort bagi kenderaan dan dari pusat membeli-belah Imago bagi mereka yang berjalan kaki yang keseluruhan akan mengambil jarak kira-kira tiga kilometer.

Katanya, jalan terlibat akan ditutup buat sementara bagi memberi laluan kepada acara raptai dan hari sebenar sambutan bermula dari 27 hingga 31 Ogos ini dari pukul 6.00 pagi hingga selesai.


Kerajaan Sediakan RM 100 Juta Untuk KKM Lantik 2,000 Kakitangan Kontrak

Perdana Menteri mengumumkan pemegang akaun Kumpulan Wang Simpanan Pekerja (KWSP) boleh mengeluarkan wang dari akaun 2 buat tempoh ini.

“Semua ahli KWSP bawah 55 tahun boleh membuat pengeluaran wang simpanan dalam akaun 2 masing-masing tertakluk pada kadar maksimum RM500 sebulan untuk tempoh selama 12 bulan,” kata beliau dalam satu sidang media hari ini.

“Permohonan boleh dibuat bermula 1 April 2020,” tambahnya.


Dua Kes Positif Covid-19 Baharu Di Sabah Merupakan Adik Beradik

KOTA KINABALU: Dua kes baharu positif COVID-19 di daerah Tuaran, dilaporkan semalam membabitkan adik-beradik yang tinggal serumah.

Pengarah Kesihatan Negeri, Datuk Dr Christina Rundi, berkata dua kes berkenaan dikategorikan sebagai jangkitan tempatan.

“Mereka dikesan mempunyai kontak rapat dengan kes positif sebelum ini.

“Siasatan awal menunjukkan kemungkinan jangkitan tersebut berlaku disebabkan aktiviti luar berikutan kelonggaran Perintah Kawalan Pergerakan (PKP).

“Bagaimanapun, siasatan masih diteruskan agar kita dapat mengenalpasti punca sebenar jangkitan bagi kes ini,” katanya dalam kenyataan media di Kota Kinabalu, hari ini.

Dalam pada itu, Christina menyatakan kedua-dua kes terbabit sudah dimasukkan ke Hospital Queen Elizabrth (HQE) untuk rawatan lanjut.

Menurut beliau, aktiviti kawalan dan pencegahan turut dipertingkatkan di lokasi kediaman pesakit berkenaan termasuklah lokasi-lokasi lain yang dikenalpasti.

Terdahulu Sabah merekodkan sebanyak 353 kes semalam dengan pertambahan dua kes baharu.- Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengambilan Vaksin Covid-19 Digalakkan, Tiada Paksaan – Masidi

KOTA KINABALU: Walau tiada paksaan dalam pengambilan vaksin Covid-19 kepada rakyat di negeri ini, namun pengambilan vaksin digalakkan.

Menteri Kerajaan Tempatan dan Perumahan, Datuk Seri Panglima Masidi Manjun berkata, pengambilan vaksinasi ini adalah secara sukarela dan kerajaan mengharapkan ramai rakyat Sabah akan mengambil vaksin bagi mengurangkan risiko jangkitan Covid-19.

Beliau berkata, pelaksanaan Program Imunisasi Covid-19 Kebangsaan melibatkan pelbagai pihak yang merangkumi usaha advokasi dan khidmat sokongan serta proses vaksinasi di seluruh negara.

Katanya, advokasi dan khidmat sokongan akan membantu masyarakat untuk mengetahui dan memahami perincian dan maklumat berkenaan program Imunisasi Covid-19 Kebangsaan.

“Untuk itu, ada talian khas program Imunisasi Covid-19 akan disediakan untuk menjawab sebarang persoalan berkaitan imunisasi Covid-19.

“Maklumat lanjut mengenai program Imunisasi ini juga boleh diperolehi di laman sesawang rasmi http://vaksincovid.gov.my di samping akaun media sosial rasmi, untuk memastikan maklumat serta perkembangan terkini program ini mudah diakses oleh masyarakat,” katanya dalam sidang media perkembangan Covid-19, di sini hari ini.

Menurutnya, Pasukan Petugas Imunisasi Covid-19 (CITF) akan ditubuhkan bagi menyelaras program program Imunisasi Covid-19 Kebangsaan di peringkat negeri ini. Pasukan CITF itu akan diselaraskan melalui Jawatankuasa Pengurusan Bencana Negeri Sabah.

Katanya, pasukan CITF di peringkat daerah juga telah diaktifkan yang diselaraskan oleh Jawatankuasa Pengurusan Bencana Daerah dan Pejabat Kesihatan Daerah.

Masidi berkata, pasukan CITF ini diwujudkan bagi memastikan seramai mungkin penduduk negeri Sabah menerima vaksin Covid-19 dalam tempoh yang ditetapkan melalui fasa satu, dua dan tiga.

“Dari segi gerak kerja, persediaan yang sedang dilaksanakan antaranya melibatkan pengurusan logistik, persediaan pusat pemberian vaksin di setiap daerah, pengurusan tindakan perubatan, pengurusan sukarelawan dan komunikasi strategik bagi kempen menjayakan vaksinasi Covid-19,” jelasnya.

Bagi pendaftaran penerima vaksin Covid-19 di Sabah, orang ramai digalakkan mendaftar melalui aplikasi MySejahtera. Maklumat temujanji seperti tarikh dan tempat vaksinasi akan dimaklumkan menerusi aplikasi MySejahtera, panggilan telefon atau khidmat pesanan ringkas (SMS).

Untuk warga emas dan tanggungan yang tidak mempunyai kemudahan telefon bimbit boleh didaftarkan sebagai tanggungan melalui ruangan “Manage Dependents” di dalam applikasi MySejahtera.

Orang ramai juga boleh membuat pendaftaran secara manual di fasiliti kesihatan kerajaan dan swasta yang ditetapkan.

Menyentuh mengenai gerakan anti-vaksin Covid-19 di Sabah, Masidi berkata, buat masa ini belum ada laporan mengenai aktiviti pembantahan vaksinasi kerana program ini bersifat sukarela.

Secara amnya, rakyat Sabah menerima baik usaha kerajaan untuk membendung pandemik Covid-19 melalui program vaksinasi. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Masih Ketua Menteri Sabah Sehingga Tarikh Mengundi

KOTA KINABALU: Datuk Seri Mohd Shafie Apdal masih Ketua Menteri Sabah yang sah sehingga tarikh hari mengundi pilihan raya negeri Sabah yang akan ditetapkan oleh Suruhanjaya Pilihan Raya (SPR) nanti.

Perkara itu ditegaskan beliau dalam sidang media khas di Pejabat Pentadbiran Negeri Sabah (PPNS), di sini, hari ini.

“Saya masih Ketua Menteri yang sah dan kerajaan yang sah memerintah sehinggalah hari mengundi tiba.

“Rakyat akan membuat keputusan dan saya yakin mereka akan buat keputusan bijak,” katanya.

Terdahulu beliau mengumumkan pembubaran Dewan Undangan Negeri Sabah setelah mendapat persetujuan Yang Dipertua Sabah, Tun Juhar Mahiruddin.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hospital Kota Marudu Antara Tertinggi Guna Bekalan Darah Di Sabah

KOTA MARUDU, 19 Jun – Hospital Kota Marudu merupakan antara hospital di negeri ini yang paling banyak menggunakan bekalan darah iaitu kira-kira 300 pain setiap bulan, kebanyakannya bagi menampung keperluan pesakit talasemia.

Pengarah Jabatan Kesihatan Negeri Sabah Datuk Dr Christina Rundi berkata pada masa kini, seramai 128 pesakit talasemia memerlukan darah di hospital itu.

Katanya keperluan ini kritikal jika para penderma  tidak tampil menderma darah secara tetap dan terhenti begitu sahaja.

Justeru, beliau menggalakkan masyarakat agar terus menderma darah secara berterusan demi kesinambungan bekalan darah di hospital kerajaan tidak berkurangan.

“Bekalan darah di seluruh hospital kerajaan kritikal dan bekalan darah diperlukan bagi menangani kes kecemasan seperti kemalangan jalan raya, ibu bersalin dan juga kegunaan pesakit yang memerlukan penambahan darah,” katanya ketika merasmikan Karnival Derma Darah Mega di sini, semalam.

Beliau berkata penganjuran kempen derma darah oleh agensi kerajaan dan pertubuhan bukan kerajaan penting dalam memastikan bekalan darah di hospital mencukupi.

Sementara itu, pengerusi penganjur karnival itu Dr Nur Nazirah Mohd Saleh berkata program sehari itu merupakan lanjutan daripada program derma darah mega dan sempena memperingati hari penderma darah sedunia.

Katanya sebanyak 352 pain darah berjaya dikumpulkan pada karnival itu berbanding pada penganjuran sama tahun lepas yang mengumpul 320 pain darah.


Lelaki dikhuatiri lemas ketika memancing di Sungai Padas

BEAUFORT: Seorang lelaki dikhuatiri lemas selepas dipercayai terjatuh ke dalam sungai ketika memancing di tebing Sungai Padas dekat sini, malam tadi.

Dalam kejadian kira-kira jam 9 malam itu, mangsa, Romy Parelera, 30-an, dikatakan memancing bersama beberapa rakan sejak lewat petang sebelum dipercayai terjatuh ke dalam sungai.

Ketua Balai Bomba dan Penyelamat Beaufort, Hasbullah Nenggok, berkata pihaknya menerima panggilan pada jam 9.08 malam sebelum menghantar sepasukan anggota bersama sebuah jentera ke lokasi kejadian.

Katanya, sebaik tiba, pasukan bomba menjalankan operasi mencari dan menyelamat (SAR) menggunakan kaedah penyelamatan di permukaan di sekitar lokasi kejadian.

Bagaimanapun, katanya, operasi terpaksa ditangguhkan pada jam 11.59 malam tadi berikutan keadaan gelap.

“Operasi pencarian akan disambung semula pada pagi ini di sekitar kawasan mangsa dilaporkan hilang serta lokasi berhampiran,” katanya.

Operasi itu turut disertai sepasukan anggota Angkatan Pertahanan Awam Malaysia (APM) Beaufort serta polis. – Berita Harian


Angkat Semula Najib Jadi PM

PUTRAJAYA: Datuk Seri Najib Tun Razak tidak mustahil diangkat semula menjadi Perdana Menteri sebaik sahaja UMNO dan Barisan Nasional (BN) memenangi Pilihan Raya Umum Ke-15 (PRU-15).

Ketua UMNO Bahagian Kubang Pasu, Datuk Ahmad Zaini Japar berkata, bekas Perdana Menteri itu mempunyai kebolehan dan kemampuan untuk menerajui kepemimpinan negara berdasarkan rekod beliau ketika memegang jawatan itu sebelum UMNO jatuh pada PRU-14 lalu.

Kata beliau, Najib mempunyai ilmu dan pengalaman dan telah melalui segala proses dalam mengembalikan semula keyakinan rakyat kepada UMNO.

“Kita ketepikan soal kes beliau di mahkamah, kemampuan Najib itu ada, pokoknya untuk menyelamatkan Melayu. Beliau tidak meninggalkan perjuangan (ketika UMNO jatuh). Persepsi (negatif) orang kerana ada pihak yang melontarkan tidak baik dan ada orang ikut.

“Saya percaya Najib ada pengaruh 70 peratus (dalam UMNO), Najib sudah lalui semuanya, kalau kita nak kata orang lain (dipilih sebagai PM) saya tak nampak siapa lagi kerana dia ada sifat sebagai pemimpin,” katanya dalam kenyataan hari ini.

Belum selesai kemelut dalaman yang melanda UMNO, kini parti itu dipersoalkan rakan komponen BN, MIC, kerana membelakangi mereka dalam banyak keputusan selain menggesa parti Melayu itu menamakan siapa calon perdana menteri gabungan itu pada PRU-15 akan datang.

Salah satu masalah yang perlu diselesaikan jika BN ingin bertarung bersendirian pada pilihan raya umum akan datang adalah siapa yang akan menjadi calon perdana menteri, kata MIC.

Mengulas lanjut, Ahmad Zaini berkata, apa yang penting UMNO perlu kuat untuk menghadapi PRU-15, jangan ada sifat tikam belakang sesama pemimpin.

Katanya, semua pemimpin perlu mencari persetujuan sama demi mengembalikan semula tampuk pemerintahan kerajaan kepada UMNO dan BN.

Beliau menjelaskan, walaupun orang muda meminta mereka diberi peluang mengemudi parti, namun ilmu sahaja tidak memadai tanpa pengalaman.

“Kita perlu seimbang (antara ilmu dan pengalaman), Kalau nak cakap Datuk Seri Hishammuddin Tun Hussein (calon pilihan PM), beliau pun lari juga waktu UMNO susah. Datuk Seri Ahmad Zahid Hamidi pun ada banyak masalah juga.

“Walaupun Najib ada kes 1MDB, namun kes tersebut masih kabur. Jadi Najib ada kemampuan untuk jadi Perdana Menteri semula. Tun Dr. Mahathir Mohamad boleh jadi PM dua kali, mengapa Najib tak boleh. Kita buang yang keruh ambil yang jernih,” katanya.  – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Hilang Ketika Tangkap Ikan Di Sungai Kirokot

RANAU: Remaja lelaki dilaporkan hilang sejak kelmarin ketika menangkap ikan di Sungai Kirokot di ladang sawit berhampiran Kampung Kirokot, Ranau.

Difahamkan, kehilangan Atliano Brandon Frederick, 19, dari Kampung Poring disedari rakannya pada jam 3 petang ketika melakukan kerja mengait kelapa sawit.

Bapanya, Frederick Angkin, 47, berkata, anaknya serta tiga lagi rakan dari Kampung Bongkud dan Kampung Kirokot mengambil upah mengait kelapa sawit di ladang berkenaan selama dua hari.

“Pada 24 Januari lalu kira-kira jam 1 tengah hari, mereka bertolak ke ladang namun keesokannya pada jam 3 petang, rakannya bergegas pulang memaklumkan kehilangan anak saya kepada penduduk.

“Rakannya memaklumkan saya anak disedari hilang selepas pergi menangkap ikan seorang diri,” katanya.

Menurutnya, penduduk kampung segera melakukan pencarian namun gagal sebelum memaklumkan pihak bomba pagi tadi.

“Setakat ini, hanya kesan tapak kaki ditemui di tepi sungai dan anak saya memakai baju lengan pendek putih dan seluar pendek hitam,” katanya.

Sementara itu, Ketua Balai Bomba dan Penyelamat (BBP) Daerah Ranau, Ridwan Mohd Taib berkata, pihaknya menerima panggilan jam 9.30 pagi dan seramai enam anggota ke lokasi dengan kenderaan utiliti kereta pacuan empat roda Toyota Vigo.

Katanya, pihak bomba mengambil perjalanan sejauh 40 kilometer ke lokasi dan menjalankan operasi mencari dan menyelamat (SAR) mangsa dengan bantuan seramai 48 penduduk.

“Operasi terpaksa ditangguhkan jam 6 petang tadi berikutan keadaan gelap dan akan disambung jam 7 pagi kemudian esok,” katanya.


KPM Kenal Pasti 22 Sekolah Daif Di Kota Belud

KUALA LUMPUR : Kementerian Pendidikan Malaysia (KPM) mengenal pasti sejumlah 22 buah sekolah di Kota Belud, Sabah yang mempunyai bangunan daif sehingga 1 Oktober 2020 lalu.

Timbalan Menteri Pendidikan ll, Muslimin Yahaya berkata, daripada jumlah itu, lima sekolah mempunyai bangunan daif berskala tujuh iaitu keadaan bangunan sekolah tidak selamat dengan pengesahan daripada Jabatan Kerja Raya (JKR).

“Selain itu, terdapat 17 buah sekolah yang mempunyai bangunan daif pada skala enam iaitu bangunan sekolah yang tidak selamat dengan pengesahan daripada pihak teknikal Pejabat Pendidikan Daerah (PPD) atau Jabatan Pendidikan Negeri (JPN),” katanya di Dewan Rakyat hari ini.

Beliau berkata demikian bagi menjawab persoalan dibangkitkan Isnaraissah Munirah (Warisan-Kota Belud) mengenai senarai sekolah berstatus daif yang terdapat di Kota Belud dan apakah proses dilakukan kerajaan Persekutuan setakat ini.

Dalam pada itu, Muslimin berkata, KPM juga mengemukakan permohonan untuk membina bangunan gantian bagi lima buah sekolah mempunyai bangunan daif di kawasan Kota Belud dalam Rolling Plan 1 Tahun 2021, Rancangan Malaysia Ke-12 (RMK12).

“Walau bagaimanapun, kelulusan permohonan ini adalah tertakluk kepada kedudukan kewangan kerajaan,” katanya.

Muslimin berkata, terdapat 20 projek menaik taraf dan pembangunan semula bangunan daif di sekolah di Parlimen Kota Belud yang telah diluluskan dengan peruntukan berjumlah RM98.1 juta.

Menurutnya, skop projek menaik taraf dan pembinaan bangunan gantian ini merangkumi pembinaan bilik darjah, blok pentadbiran, asrama, rumah guru, dewan makan, pusat sumber, bilik sains, tandas dan kemudahan lain yang berkaitan.

Beliau berkata, sehingga kini sembilan projek telah siap iaitu Sekolah Kebangsaan (SK) Kiau I, SK Timbang, SK Kepasang, SK Lasau Tintapon, SK Taburan, SK Rampayan Ulu, SK Taun Gusi, SK Suang Punggor dan SK Tempasuk 1.

“Selain itu, lima projek iaitu SK Tempasuk ll, SK Sayap, SK Pituru, SK Gensurai dan SK Tarintidon sedang dalam fasa pembinaan.

“Projek naik taraf dan pembangunan semula bagi SK Sarang, SK Ulu Kukut, SK Podos, SK Ambong dan SK Nahaba sedang dalam proses perolehan.

“Untuk makluman Yang Berhormat, sehingga kini proses penilaian tender telah selesai dan Surat Setuju Terima (SST) akan dikeluarkan pada hujung Disember 2020,” katanya.

Dalam pada itu, katanya, bagi projek SK Dudar baharu diluluskan di bawah Program Pembangunan Semula Bangunan Sekolah Daif di Sabah tahun 2020 projek ini masih dalam proses reka bentuk dan penyediaan dokumen tender.

“Tender dijangka akan diiklankan pada akhir Disember 2020,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sedia Hadapi Kemungkinan Terburuk, KKM Pilih 33 Hospital Lawan Covid-19

Walaupun mengharapkan yang terbaik, Kementerian Kesihatan sedang bersedia untuk berdepan kemungkinan terburuk dalam mendepani Covid-19, kata Ketua Pengarah Kesihatan Dr Noor Hisham Abdullah.

Noor Hisham memaklumkan, sejumlah 33 hospital di seluruh negara, termasuk tujuh hospital universiti, telah dipilih untuk merawat pesakit Covid-19.

Menurutnya, secara keseluruhan ada 3,000 katil di wad biasa dan Unit Rawatan Rapi (ICU) sedia untuk berdepan kemungkinan terburuk.

Katanya lagi, dengan persediaan itu, pihaknya berharap dapat memutuskan rantaian jangkitan dan mengurangkan kes positif.

“Kami telah mengenal pasti 26 hospital, dan tujuh universiti hospital, dan diharapkan mereka mampu mendepaninya dan ada katil untuk pesakit Covid-19, termasuk ICU,” katanya ketika sidang media di Putrajaya hari ini.

“Kita telah tangguh pembedahan elektif (di hospital), dan merujuk pesakit dari hospital Covid-19 ke hospital yang tidak, dan ada juga dirujuk ke (kemudahan perubatan) swasta.

“Dengan melakukan ini, kita kosongkan katil. Misalnya di Hospital Sungai Buloh, kita berjaya sediakan 1,350 katil,” katanya.

Noor Hisham berkata lagi,kementerian turut menggunakan kawasan jururawat di hospital sebagai wad sementara bagi pesakit Covid-19 yang stabil, agar wad biasa dapat digunakan untuk mereka yang perlukan perhatian segera.

Jika lebih banyak katil diperlukan, beliau berkata pihaknya sedia untuk menjadikan institut latihannya sebagai wad hospital.

“Kita tak boleh bina hospital dalam masa sepuluh hari, tapi kita boleh tukarkan institut latihan kepada wad,” katanya.

Dalam aspek tenaga kerja, Noor Hisham berkata sejumlah kakitangan dipindahkan ke hospital yang memerlukan lebih kakitangan untuk mengendalikan kes Covid-19, misalnya Hospital Sungai Buloh.

Kementerian juga dalam proses merekrut doktor dan jururawat yang telah bersara untuk kembali berkhidmat sepanjang tempoh ini, katanya lagi.

‘Jangan sampai tahap perlu pilih siapa boleh guna peralatan’

Noor Hisham berkata, mereka berharap dapat mengelakkan peningkatan jumlah kes, yang boleh membawa kepada kebanjiran kes di hospital.

Jika sampai tahap itu, katanya, tidak mustahil jika doktor perlu memilih pesakit yang perlu diutamakan dalam soal peralatan perubatan.

“Hari ini, ada 64 pesakit dalam ICU, dengan 27 daripadanya menerima sokongan ventilator. Jika kita rawat mereka dengan baik, mereka boleh pulih pada masanya.

“Kebimbangan adalah jika ada peningkatan (kes), maka kita perlu pilih pesakit mana (untuk gunakan ventilator). Kami harap tak akan sampai ke tahap itu.”

Sementara itu, beliau berkata kementerian sedang meningkatkan kapasiti makmalnya.

Mereka menjangka akan dapat melakukan 16,000 ujian sehari kira-kira dalam masa dua minggu lagi.

Dengan kapasiti itu, katanya, mereka berharap dapat mengesan lebih banyak kes positif dan asingkan pesakit secepat mungkin. – MalaysiaKini


Ugut kapak isteri kerana tidak dibelikan kereta idaman

LAHAD DATU: Seorang lelaki ditahan polis selepas bertindak mengugut isterinya dengan kapak gara-gara tidak dibelikan kereta idaman dalam kejadian di Kampung Sapagaya Hilir, di sini.

Dalam kejadian jam 6 petang, Khamis lalu, lelaki berusia 26 tahun itu dikatakan turut menampar isterinya selain mengugut akan membakar rumah mereka.

Difahamkan, suspek hilang sabar apabila isterinya yang berusia 45 tahun itu memberitahu dia tidak dapat membelikan kereta idaman suaminya kerana gagal mendapatkan pinjaman bank.

Ketua Polis Daerah Lahad Datu Asisten Komisioner Nasri Mansor, berkata mangsa hanya membuat laporan berhubung kejadian berkenaan, tengah hari semalam.

Katanya, sebaik menerima laporan, sepasukan polis segera dikerah ke lokasi kejadian dan berjaya menahan suspek di rumah keluarga terbabit.

“Mengikut laporan, kejadian berlaku ketika mangsa yang baru pulang dari mengambil anak di sekolah. Suspek dikatakan bertanyakan mengenai urusan pembelian kereta yang diidamkan.

“Bagaimanapun, mangsa memaklumkan dia tidak mampu menunaikan permintaan suaminya itu ekoran sudah melebihi had kelayakan pinjaman,” katanya ketika dihubungi, hari ini.

Nasri berkata, suspek yang berang kemudian menampar pipi mangsa dan bertindak agresif dengan mengambil kapak sebelum mengugut akan memotong mangsa serta membakar rumah mereka.

“Mangsa yang ketakutan kemudiannya melarikan diri ke rumah keluarganya sebelum melaporkan kejadian itu kepada polis.

“Pasangan berkenaan berkahwin pada Februari tahun lalu dan difahamkan, suspek pernah memukul mangsa sebelum ini tetapi perkara itu tidak dilaporkan kepada polis,” katanya.

Nasri berkata, polis turut merampas kapak yang digunakan suspek dalam kejadian berkenaan dan hasil ujian saringan air kencing mendapati suspek positif dadah.

Katanya, suspek ditahan di Ibu Pejabat Polis Daerah (IPD) Lahad Datu untuk siasatan lanjut mengikut Seksyen 323 dan 506 Kanun Keseksaan. – Berita Harian


Malas Pergi Ujian Peperiksaan, Nenek Panggil Polis Minta Hantar Cucu Ke Sekolah

Baru-baru ini, laman Facebook Thailand Police Story berkongsi mengenai satu insiden di mana seorang wanita warga emas hilang sabar dengan perangai cucunya yang enggan pergi ke sekolah menduduki peperiksaan.

Hilang sabar dengan remaja itu, wanita itu menghubungi polis untuk meminta bantuan.

Warga emas itu terpaksa meminta bantuan dari anggota polis yang sedang bertugas memujuk cucunya pergi ke sekolah.

Apabila anggota polis itu tiba di tempat kejadian mendapati, remaja itu masih tidur nyenyak di biliknya sebelum dibangunkan dan diarah menyiapkan dirinya sambil diberikan ceramah percuma.

Selepas puas diceramah, remaja itu akhirnya bersetuju untuk pergi ke sekolah dengan anggota polis berkenaan.

Netizen memuji tindakan warga emas dan anggota terbabit yang sudi membantu, serta menasihatkan remaja itu berubah dan berharap suatu hari kelak dia akan faham mengapa neneknya bertindak sedemikian.


Selebriti Media Sosial Dikompaun RM1,500

PUTRAJAYA: Seorang selebriti media sosial (instafamous) dikenakan kompaun RM1,500 kerana tidak memakai pelitup muka dalam video adegan raya membabitkan anggota polis berpakaian seragam yang dimuat naik di laman sosial miliknya, baru-baru ini.

Ketua Polis Daerah Putrajaya, Asisten Komisioner Mohd Fadzil Ali berkata, kompaun kerana melanggar prosedur operasi standard (SOP) ditetapkan Majlis Keselamatan Negara itu dikeluarkan selepas lelaki terbabit hadir memberi keterangan di Ibu Pejabat Polis Daerah (IPD) Putrajaya di sini, semalam.

Mengulas mengenai video itu, beliau berkata pihaknya mengesan ia dimuat naik individu terbabit pada 9.15 malam, Ahad lalu dan semakan mendapati lokasi adegan raya itu dilakonkan di Bukit Rimau, Presint 3, di sini.

“Video itu turut membabitkan kenderaan polis jenis Proton Preve serta kenderaan persendirian jenis Honda City milik lelaki tempatan dan anggota yang terbabit dalam adegan lakonan itu berpakaian penuh seragam,” katanya dalam kenyataan, hari ini.

Mohd Fadzil berkata, dalam video berkenaan, individu terbabit tidak memakai pelitup muka selain dilihat mempersendakan alasan diberikan bagi tujuan rentas negeri.

Katanya, dua anggota polis dan seorang anggota tentera yang terabit dalam video itu sedang bertugas dalam pasukan pematuhan SOP Perintah Kawalan Pergerakan Pemulihan (PKPP) IPD Putrajaya.

“Saya tidak pernah membenarkan video itu dirakam atau dikeluarkan dan tiada bayaran atau sagu hati diterima pihak polis dalam hal ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Salji Turun Di Gurun Sahara!

RIYADH: Pemandangan Gurun Sahara di Afrika yang sebelum ini terkenal dengan cuaca panas terik dan kering kini bertukar apabila dilitupi salji.

Ia juga menyaksikan beberapa kawasan di Arab Saudi dilitupi ais akibat suhu yang mencecah -2 darjah Celsius.

Situasi itu menyamai keadaan di beberapa kawasan lain di Afrika dan Algeria yang turut dilanda salji dan cuaca sejuk.

The Sun melaporkan jurugambar merakam imej unta dengan salji yang turun di Tabuk di barat laut Arab Saudi itu dengan suhu 7 darjah Celsius.

Arab Saudi pernah dilanda salji pada 2018 dan ia bagaikan pesta bagi penduduk yang mengambil kesempatan itu untuk meluncur salji dan bermain bola salji.

Seorang jurugambar, Karin Bouchetta merakamkan gambar salji di bandar Ain Sefra, Algeria dekat sempadan Maghribi yang menunjukkan beberapa unta diliputi salji pada Rabu lalu ketika suhu berada pada -3 darjah Celsius.

Januari adalah bulan paling sejuk di Arab Saudi dengan suhu purata 20.2 darjah Celsius.

Tabuk adalah salah satu kawasan paling sejuk di negara itu, biasanya mengalami cuaca kering dengan suhu purata empat darjah Celsius.

Ahli Meteorologi AccuWeather, Eric Leister berkata, keadaan bersalji adalah jarang berlaku di kawasan itu namun ia bukanlah sesuatu yang luar biasa.

Pakar membuat kajian mengenai jumlah hujan di Gurun Sahara dan mendapati ada perubahan yang signifikan dalam tempoh lebih satu abad lalu disebabkan perubahan iklim.

Pengkaji turut meramalkan Gurun Sahara dijangka akan kembali hijau dalam tempoh 15,000 tahun lagi dan ia kini mengalami perubahan cuaca. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


132 Pala’u Bergelandangan Sekitar Kota Kinabalu Dipindahkan

KOTA KINABALU: Seramai 132 orang terdiri daripada kumpulan etnik Pala’u yang tidak mempunyai taraf warganegara dipindahkan setelah didapati bergelandangan di sekitar Kota Kinabalu dalam satu operasi bersepadu ‘Ops Bangau’ semalam.

Dewan Bandaraya Kota Kinabalu (DBKK) memaklumkan operasi bermula 8.30 pagi itu dilaksanakan bersama Jabatan Sukarelawan Malaysia (RELA) dan Jabatan Imigresen di sekitar kawasan Sembulan serta Inanam dan berterusan hingga Ahad (7 Mac) ini.

“Warga Pala’u ini akan dikumpulkan dan disaring Covid-19 terlebih dahulu sebelum dihantar ke Depo Imegresen untuk tindakan selanjutnya…dalam tempoh pengasingan mereka akan ditempatkan di penempatan sementara bagi menunggu keputusan saringan Covid-19.

“DBKK bertindak atas dasar kemanusiaan untuk menempatkan mereka sehingga diambil alih oleh agensi berkaitan. DBKK juga mengucapkan setinggi-tinggi penghargaan dan terima kasih kepada RELA dan Jabatan Imigresen yang telah bersama-sama DBKK dalam operasi ini melibatkan seramai 75 anggota,” katanya dalam kenyataan.

Isu kumpulan etnik Pala’u yang bergelandangan sekitar Sembulan dan Inanam tular di laman sosial baru-baru ini apabila dilaporkan mereka datang ke bandar raya ini dan membuat penempatan haram sekitar kawasan itu selain menjalankan kegiatan meminta sedekah.

Bernama dalam satu rencana bulan lepas memaparkan kumpulan etnik Pala’u terutama kanak-kanak bergelandangan juga meminta sedekah sekitar Bandaraya Kota Kinabalu mendedahkan mereka kepada Covid-19 dan merisaukan penduduk sekitar kerana kumpulan ini boleh menjadi penyebar pandemik tersebut. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hanyut jenazah ke kubur

SURABAYA: Ketiadaan jambatan menyebabkan penduduk di sebuah daerah di Jawa Timur terpaksa menghanyutkan keranda berisi jenazah ketika menyeberang sungai untuk ke tanah perkuburan.

Difahamkan, penduduk di daerah Gresik, terpaksa berbuat demikian setiap kali ada kematian terutama ketika musim hujan apabila air sungai dalam dan tidak boleh dilalui dengan berjalan kaki.

Penduduk menggunakan sekurang-kurangnya tiga tiub tayar lori bagi membina rakit untuk diletakkan keranda di atasnya.

Kejadian terbaru, rakaman video penduduk menghanyutkan jenazah menggunakan rakit itu tular di media sosial.

Menurut laporan Tribune News, rakaman yang dimuat naik di akaun Instagram @ndorobeii Rabu lalu, menunjukkan penduduk bekerjasama membawa keranda menyeberangi sungai dalam keadaan arus deras untuk ke tanah perkuburan.

Seorang penduduk dikenali sebagai Doni berkata, mereka terpaksa melalui kesukaran itu setiap kali berlaku kematian akibat ketiadaan jambatan, terutama ketika musim hujan apabila air sungai naik.

“Jika musim kemarau, sungai agak kering membolehkan kami menyeberang dengan berjalan kaki, ” katanya.

Penduduk daerah itu mendakwa mereka sudah mengajukan masalah terbabit kepada pihak berkuasa tempatan tetapi tidak diendahkan, lalu memuat naik rakaman itu ke media sosial dengan harapan diberi perhatian segera. – Agensi


Botol ‘Darah’ Tidak Pecah

KOTA KINABALU: “Saya tergamam apabila melihat darah keluar dari mulut Mejar Mohd Zahir Armaya sebaik topeng mukanya dibuka dan mula berasa tidak sedap hati.

“Memang sesuatu di luar jangkaan hingga membuatkan hati menjadi berdebar kerana tidak menyangka demontrasi berkenaan bertukar tragedi pilu yang meragut nyawa seorang pegawai komando.

“Terdahulu, saya dan beberapa rakan media hadir di majlis pelancaran Divisyen Kelima Infantri Malaysia dan Briged ke-13 Infantri Malaysia yang dihadiri Panglima Tentera Darat, Jeneral Datuk Seri Ahmad Hasbullah Mohd Nawawi.

“Tempat duduk media ditempatkan di barisan hadapan bersama anggota tentera dan orang awam sebelum majlis bermula pada jam 8 pagi (semalam).

“Gimik pengoperasian formasi 5 Divisyen dan 13 Briged Infantri dimulakan dengan aset ketenteraan termasuk helikopter diikuti demonstrasi kedua iaitu gerak gempur.

“Memasuki demonstrasi ketiga kira-kira jam 8.40 pagi, pengacara majlis memaklumkan bahawa gimik itu akan menggunakan peluru hidup.

“Senarionya, Allahyarham berlakon sebagai ketua penjenayah dengan memakai baju putih, bertopeng dan membawa pedang samurai bersama kayu yang marak dengan api.

“Allahyarham turut melakukan aksi bersama pedang samurai sebelum beliau melepaskan satu das tembakan menggunakan pistol terhadap seorang pegawai tentera berpangkat leftenan kolonel menyebabkan pegawai tentera terbabit ‘cedera’ dan dilihat sedang menahan kesakitan dalam keadaan berlutut.

“Tiba-tiba pegawai terbabit bangun semula dan melepaskan satu das tembakan menggunakan pistol ke arah Mohd Zahir yang berdiri secara membelakang dengan sasaran satu botol berisi cecair merah di jaket kalis peluru dipakainya.

“Bagaimanapun, tembakan itu ‘dikatakan tersasar’ menyebabkan Mohd Zahir terus rebah sebelum dua anggota tentera yang berada berhampiran mengheretnya keluar kira-kira 10 meter ke tepi padang kawad sebelum demonstrasi ditamatkan.

“Ketika itu, kedua belah tangan Mohd Zahir dilihat tidak bergerak sehingga saya tertanya-tanya apa yang berlaku kerana melihat anggota tentera cuba menyedarkannya dengan mengoncangkan badannya. “Suasana mula bertukar panik sebaik topeng muka Mohd Zahir dibuka untuk pemeriksaan dan mukanya berlumuran darah.

“Dalam masa sama, pemeriksaan nadi pada lengannya turut dilakukan sebelum salah seorang anggota tentera memberi bantuan kecemasan (CPR) sementara menunggu ketibaan ambulans.

“Walaupun majlis diteruskan dengan upacara penyerahan bendera namun Mohd Zahir kemudian dibawa menaiki ambulans untuk rawatan lanjut.”

Mohd Zahir yang berusia 36 tahun adalah anak kepada pelakon veteran AR Badol disahkan meninggal dunia di Hospital Queen Elizabeth (QEH) 1 Kota Kinabalu pada jam 9.20 pagi ketika menerima rawatan.

Beliau yang bertugas di Rejimen 11 Grup Gerak Khas (GGK) Kem Sungai Udang, Melaka meninggalkan seorang balu dan lima anak berusia antara lima bulan hingga sembilan tahun.

Proses bedah siasat jenazah Allahyarham selesai pada jam 5.30 petang semalam sebelum dibawa ke Masjid As-Salam, Kem Lok Kawi, Kota Kinabalu.

Jenazah Allahyarham dijangka dikebumikan di Tanah Perkuburan Islam Tambun, Ipoh, Perak jam 8 pagi hari ini.


Sebuah Kilang Roti Di Sandakan Diarah Tutup Serta Merta

SANDAKAN – Pejabat Kesihatan Sandakan mengarahkan kepada sebuah kilang makanan yang menghasilkan produk roti untuk tutup serta merta dalam tempoh 14 hari.

Pegawai Kesihatan Kawasan Sandakan Dr Johari Awang Besar berkata arahan penutupan dibuat disebabkan kilang produk roti terbabit gagal melaksanakan Program Jaminan Keselamatan Makanan apabila lipas dikesan dalam premis semasa pemeriksaan dijalankan.

“Operasi itu melibatkan beberapa lokasi terlibat dalam operasi ini yang diadakan dari kawasan Batu 2 ½ hingga Batu 8 Jalan Labuk.

“Antara objektif operasi kali ini adalah memastikan industri pengilangan makanan mematuhi Peraturan-Peraturan Kebersihan Makanan 2009 dengan meningkatkan kesedaran dan tanggungjawab dalam penghasilan makanan yang selamat dan sesuai untuk dimakan,” katanya kepada pemberita selepas meninjau sebuah bazar Ramadan di Batu 6 di sini hari ini.

Dr Johari juga berkata dalam operasi itu, 10 notis kompaun turut dikeluarkan mengikut Seksyen 32B Akta Makanan 1983 kerana gagal mengadakan Program Jaminan Keselamatan Makanan yang melanggar Peraturan-Peraturan Makanan Kebersihan Makanan 2009.

Menurutnya, kompaun RM2,500 itu membabitkan kilang memproses mee, kilang ais dan kilang pembungkusan beras, manakala tiga notis kompaun dikeluarkan kepada kilang memproses bebola ikan dan empat kepada kilang memproses produk roti dan kek.

Mengenai bazar Ramadan di Sandakan, Dr Johari berkata sebanyak 414 gerai di 10 bazar Ramadan diperiksa dengan 20 notis kompaun dikeluarkan.

Katanya, jumlah itu meningkat berbanding tahun lepas yang mana 413 gerai diperiksa dengan sembilan notis kompaun dikeluarkan.

Menurutnya, pelbagai kesalahan kecil yang sering dilakukan peniaga di bazar itu ialah gagal memakai pakaian pengendali makanan yang lengkap, gagal menjaga kebersihan diri iaitu berkuku pendek dan gagal menanggalkan barang kemas di tangan ketika mengendalikan makanan.

Beliau juga berpuas hati kerana tidak ada laporan keracunan makanan daripada makanan yang dibeli di bazar Ramadan tahun ini.


Penampang Daerah Ke-20 Di Sabah Diisytihar Kawasan Wabak ASF

KOTA KINABALU: Penampang menjadi daerah ke-20 yang disyitiharkan kawasan penularan wabak Demam Babi Afrika (ASF) di Sabah.

Timbalan Ketua Menteri Sabah, Datuk Seri Jeffrey Kitingan berkata virus itu mula dikesan pada 14 Disember lalu, dan telah merebak ke lima buah kampung di Inobong, Sugud dan Koidupan.

“Kes-kes melibatkan sejumlah 229 khinzir yang diternak penduduk kampung, daripada enam pemilik yang berbeza. Kerugian dianggarkan membabitkan nilai RM115,000,” katanya dalam satu kenyataan, pada Khamis.

Jeffrey yang juga Menteri Pertanian dan Perikanan Sabah berkata, Penampang mempunyai dua ladang ternakan khinzir komersial dengan anggaran sebanyak 2,900 ekor khinzir.

Bagi mengelakkan virus ini tersebar ke daerah berhampiran, Kementerian melalui Jabatan Perkhidmatan Veterinar (DVS) akan menjalankan kempen kesedaran di daerah Penampang untuk memastikan rakyat mempunyai maklumat mengenai ASF.

“Jabatan ini juga akan memantau dan mengawal pergerakan dan produk khinzir untuk memastikan tidak ada yang keluar dari daerah itu, buat sementara waktu,” katanya lagi.

Sejak ia pertama kali diisytiharkan pada tahun lepas, sepuluh daerah telah diisytiharkan bebas wabak ASF selepas 60 hari sejak kes terakhir dilaporkan.

Daerah-daerah ini antaranya ialah Kota Marudu, Pitas, Sandakan, Kinabatangan, Beluran, Telupid, Tongod, Tawau, Lahad Datu dan Semporna.

Tambah Jeffrey, kerajaan mengambil maklum kebimbangan rakyat, khususnya dengan sambutan Tahun Baru Cina tidak lama lagi.

Bagaimanapun, beliau optimis bahawa bekalan daging khinzir di Sabah akan mencukupi untuk memenuhi permintaan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PH bakal menang mudah di Sandakan

Pakatan Harapan (PH) dilihat tidak akan berdepan kesulitan untuk mempertahankan kerusi Parlimen Sandakan dalam pilihan raya kecil (PRK) yang akan berlangsung pada 11 Mei depan.

Naib Presiden Parti Amanah Negara (AMANAH), Datuk Mahfuz Omar, berkata pemilihan calon DAP, Vivian Wong Shir Yee, sangat bertepatan kerana membawa aura mendiang bapanya, Datuk Stephen Wong Tien Fatt, yang sangat disenangi penduduk di kawasan itu.

Beliau berkata, bagaimanapun jentera dan petugas PH tidak boleh terlalu selesa sebaliknya harus bekerja kuat untuk mendapat sokongan pengundi di sana.

“Saya yakin DAP bijak membuat percaturan meletakkan Shir Yee, anak bongsu kepada mendiang yang memenangi kerusi Parlimen Sandakan pada Pilihan Raya Umum Ke-14 (PRU-14) lalu.

“Mendiang seorang ahli politik yang mempunyai hubungan akrab dengan pengundi.

“Pengundi pasti sudah tahu siapa yang mampu membawa suara mereka dan saya yakin PH akan lalui jalan mudah untuk menang, seiring dengan kerja kuat jentera serta calon itu sendiri,” katanya.

Terdahulu, Mahfuz yang juga Ahli Parlimen Pokok Sena menyerahkan sumbangan makanan asas kepada 150 penerima dalam Program Jejas Asnaf Peduli Rakyat di Tadika KEMAS Hutan Kampung di sini, petang ini.

PRK Parlimen Sandakan bakal menyaksikan pertandingan lima penjuru apabila Shir Yee (DAP) bakal berdepan saingan Naib Presiden Parti Bersatu Sabah (PBS), Datuk Linda Tsen Thau Lin, selain tiga calon bebas termasuk bekas Pengerusi AMANAH Sabah, Hamzah Abdullah.

Ditanya mengenai Hamzah yang keluar parti untuk bertanding tiket bebas, Mahfuz berkata beliau tidak terkejut dengan tindakan itu kerana menyifatkan ia ‘hobi’ individu terbabit yang sering melompat parti.

“Sebelum ini beliau adalah ahli PAS, kemudian keluar PAS sertai Parti Pribumi Bersatu Malaysia (BERSATU) selepas itu sertai AMANAH dan sekarang keluar AMANAH, itu memang hobi beliau.

“Bagi saya itu hak beliau tetapi saya percaya orang yang berada dalam AMANAH akan sentiasa mahu beri komitmen, ini satu tapisan apabila sampai satu peringkat orang yang tidak jujur, Allah akan tapis mereka untuk mereka gugur dengan sendiri, akhirnya kita akan nampaklah (siapa) yang jujur dan ikhlas untuk rakyat,” katanya.


Muda Bakal Bekerjasama Dengan Warisan, Tetap Tolak PN – Sumber

KUALA LUMPUR: Parti Ikatan Demokratik Malaysia (Muda) bakal menjalinkan kerjasama dengan Parti Warisan (Warisan) dalam menghadapi Pilihan Raya Umum ke-15 (PRU15) nanti.

Menurut sumber dalaman Muda, partinya telah meletakkan syarat kerjasama itu akan terbatal sekiranya Warisan membuat keputusan menyertai Perikatan Nasional (PN).

Difahamkan satu sidang media khas mengenai kerjasama Muda dengan Warisan yang kini mengembangkan sayapnya ke Semenanjung akan diadakan dalam masa terdekat.

“Kami (Muda) tidak menyertai Warisan tetapi hanya menjalinkan kerjasama dengan parti itu yang kini sudah mengembangkan sayap mereka ke Semenanjung.

“Memandangkan Muda masih lagi tidak diluluskan pendaftarannya, kami perlu mencari alternatif untuk terus bergerak ke hadapan.

“Malah kerjasama dengan Warisan ini juga satu isyarat kepada kerajaan yang enggan meluluskan pendaftaran kami bahawa Muda tidak akan mati biarpun usaha mendaftar parti tidak berjaya,” kata sumber tersebut.

Sumber itu juga memaklumkan Muda akan terus bekerjasama dengan parti-parti pembangkang lain seperti Pakatan Harapan dalam usaha mereka menentang PN.

Malah Muda juga meletak syarat akan menilai semula kerjasama dengan parti pembangkang sekiranya ada di antara mereka yang bekerjasama dengan pihak yang dilabel ‘kleptokrat’.

“Biarpun kami dilihat rapat dengan gabungan pembangkang tetapi kami meletak syarat akan menilai semula kerjasama jika ada yang bekerjsama dengan kleptokrat yang ditolak rakyat.

“Muda tetap dengan pendirian tidak akan bersama PN, Muafakat Nasional (MN), Barisan Nasional (BN) dan kleptokrat kerana keseluruhannya telah rosak.

“Kami mahukan pembaharuan, bukan terperangkap dengan yang lama,” kata sumber itu lagi.

Pada Sabtu malam, pengasas Muda Syed Saddiq Syed Abdul Rahman memaklumkan akan membuat pengumuman berhubung desas-desus partinya akan bekerjasama dengan Warisan.

Bercakap dalam program siaran langsung di Facebook, “Borak Jam 10” berjudul “Kita Unite” yang turut menampilkan Presiden Warisan Datuk Seri Mohd Shafie Apdal, Syed Saddiq menyifatkan gaya atau corak politik bekas ketua menteri Sabah itu sangat baik untuk Malaysia. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Curi Elektrik Guna Teknik ‘Pancing’

KOTA KINABALU: Seramai 61 individu termasuk tiga lelaki disyaki dalang kes curi bekalan elektrik ditahan dalam Op Bersepadu di kawasan setinggan Kampung Bawang, Kolombong, di sini, awal pagi tadi.

Operasi yang bermula jam 5 hingga 11 pagi itu dijalankan sepasukan pegawai dan anggota Bahagian Siasatan Jenayah Ibu Pejabat Polis Daerah (IPD) Kota Kinabalu dan Sabah Electricity Sdn Bhd (SESB).

Ketua Polis Daerah Kota Kinabalu, Asisten Komisioner Zaidi Abdullah berkata, polis menahan 39 lelaki dan 22 wanita berusia antara 16 hingga 60 tahun.

Katanya, turut dirampas kabel elektrik pelbagai jenis dianggarkan seberat 30 kilogram yang digunakan untuk menyambung serta mencuri arus elektrik.

“Tiga lelaki yang disyaki menjadi dalang kepada penyambungan haram itu turut diberkas dalam operasi berkenaan.

“Ketiga-tiga suspek ini dipercayai mengenakan sejumlah bayaran kepada mereka yang ingin membuat penyambungan baru serta penyambungan semula ketika bekalan elektrik dipotong oleh SESB,” katanya ketika dihubungi, hari ini.

Mohd Zaidi berkata, modus operandi mereka adalah menggunakan teknik ‘pancing’ iaitu dengan cara menggantung cangkuk besi di kabel pencawang utama.

“Pemerhatian di penempatan itu mendapati banyak wayar atau kabel dipasang secara bahaya dipelbagai sudut dan apa yang lebih menggusarkan terdapat wayar dan kabel elektrik yang berada di takungan air.

“Semua tangkapan dan rampasan dibawa ke IPD Kota Kinabalu untuk tindakan lanjut dan kes disiasat mengikut Seksyen 379 Kanun Keseksaan dan Seksyen 37 Akta Bekalan Elektrik 1990,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Kaji Penubuhan Suruhanjaya Air – Bung Moktar

KOTA KINABALU, 29 Jan : Kementerian Kerja Raya Sabah kini sedang mengkaji penubuhan Suruhanjaya Air bagi mengurus bekalan air di negeri itu secara lebih berkesan, kata Timbalan Ketua Menteri Datuk Seri Bung Moktar Radin.

Beliau yang juga Menteri Kerja Raya Sabah berkata kajian itu dilakukan secara menyeluruh di semua peringkat dan turut melibatkan kajian daripada segi perundangan dan kerajaan tempatan sebelum  dibentangkan kepada Kabinet Negeri Sabah.

“Telah dimaklumkan (di peringkat Kerajaan Negeri), sebab itu kita jalankan kajian secara terperinci dan menyeluruh, dan apabila tiba masanya akan dibawa ke (Persidangan) Dewan Undangan Negeri ,” katanya dalam kenyataan sempena lawatan ke Dewan Undangan Negeri (DUN) Karambunai di sini hari ini.

Mengulas mengenai lawatannya itu, beliau berkata pihaknya telah mengesan pelbagai masalah dihadapi penduduk antaranya bekalan air, sistem perparitan dan jalan rosak, justeru pihaknya akan memastikan masalah penduduk akan diatasi segera.

“Saya dapati antara masalah dihadapi adalah jalan raya tidak diselenggara berpuluh tahun, masalah perparitan tersumbat, masalah setinggan, kecurian air dan elektrik…di Bandar Sierra salah satu (kawasan bermasalah) yang tular di media sosial dan mereka memerlukan bekalan air,” katanya.

Bung Moktar berkata hasil penelitian mendapati kawasan itu mempunyai bekalan air yang cukup, bagaimanapun kekurangan untuk menyimpan bekalan sumber tersebut.

Beliau berkata lawatan meninjau permasalahan infrastruktur rakyat akan dilakukan pihaknya ke seluruh Sabah bagi memastikan segala masalah diatasi dan berharap semua pihak mengambil langkah proaktif memastikan masalah itu tidak berpanjangan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Duterte Arah Mula Bunuh

MANILA: Presiden Filipina Rodrigo Duterte memberi kebenaran kepada pegawai kanan polis yang sebelum ini dikaitkan dengan operasi perang dadah supaya ‘mula membunuh’ dalam tugasan barunya memerangi dadah di pulau tengah negara itu, Negros.

Al Jazeera melaporkan, ketika berucap dalam pertemuan dengan ahli perniagaan di Manila kelmarin, Duterte berkata, Leftenan Kolonel Jovie Espenido perlu melaksanakan perang kerajaan membasmi dadah di bandar Bacolod yang mempunyai lebih 560,000 penduduk.

“Bacolod terjejas teruk akibat dadah. Saya letakkan Espenido di sana.

“Saya kata, ‘Pergi sana dan anda bebas membunuh siapa saja, mula membunuh di sana. Kita berdua akan masuk penjara,” katanya.

Duterte tidak pernah menghiraukan amaran beliau boleh didakwa kerana kenyataannya mengenai membunuh suspek dalam perang dadah, malah berulang kali mempersendakan pertubuhan hak asasi manusia dan masyarakat antarabangsa.

Beliau yang mengumumkan tidak peduli dengan hak asasi manusia, mengeluarkan arahan ‘tembak untuk bunuh’ jika suspek dadah melawan ketika ditahan.

Duterte melantik Espenido sebagai timbalan pengarah polis untuk operasi di Bacolod, Rabu lalu.

Pada 2017, beliau menjadi ketua polis di bandar Ozamiz, Mindanao, ketika polis menembak mati Datuk Bandar Reynaldo Parojinog, isterinya dan 13 lagi dalam serbuan menjelang subuh yang menurut keluarga mangsa pembunuhan terancang.

Espenido juga menjadi ketua polis Albuera di Leyte pada 2016 dan datuk bandar itu, Rolando Espinosa Sr, meninggal dunia dalam tahanan.

Espinosa menyerah diri kepada polis selepas Duterte memberi amaran akan memburunya jika dia tidak menyerah diri. – Agensi


Penunggang parah, pembonceng cedera motosikal langgar lembu

TUARAN: Seorang penunggang parah manakala pemboncengnya hanya cedera ringan apabila motosikal dinaiki mereka melanggar seekor lembu di Jalan Bolong Tambalang, di sini, malam tadi.

Dalam kejadian 7 malam, penunggang Muhamad Aznezam Azrul, 16, patah tangan kiri selain luka di bahagian muka dan paha kanan.

Rakan mangsa yang membonceng, Asrizal Asman, 17, hanya cedera ringan dan mereka dikejarkan ke Hospital Tuaran, untuk mendapatkan rawatan.

Pegawai Angkatan Pertahanan Awam Malaysia (APM) Tuaran, Paulina Francis, berkata pihaknya menerima panggilan kecemasan daripada orang awam berhubung kejadian itu jam 7.05 malam sebelum menghantar tiga anggota menggunakan kenderaan utiliti Penyelamat Perubatan (MRV) ke lokasi kejadian.

“Sebaik tiba, mangsa (penunggang) ditemui dalam keadaan terbaring di bahu kiri jalan dan tidak mampu bergerak.

“Hasil pemeriksaan paramedik dari Hospital Tuaran yang turut berada di lokasi, mangsa patah tangan kiri manakala seorang lagi hanya cedera ringan. Kedua-dua mangsa dihantar ke hospital Tuaran untuk menjalani rawatan lanjut,” katanya.

Paulina berkata, menurut sumber orang awam, mangsa yang menunggang motosikal jenis Yamaha merempuh seekor daripada sekumpulan lembu yang melintas jalan di kawasan gelap.

“Operasi ditamatkan jam 9.40 malam,” katanya. – Harian Metro


2,078 Kes Baharu Covid-19, 8 Kematian

PUTRAJAYA: Kementerian Kesihatan melaporkan 2,078 kes baharu Covid-19 hari ini.

Ketua Pengarah Kesihatan, Dr Noor Hisham Abdullah, berkata jumlah keseluruhan jangkitan sehingga kini mencecah 377,132 kes.

Sarawak melaporkan bilangan kes harian tertinggi, dengan 589 mangsa.

Selangor pula melaporkan 457 kes, diikuti Kelantan (290), Kuala Lumpur (153), Sabah (125), Johor (115), Pulau Pinang (91), Negeri Sembilan (91), Kedah (48), Perak (43), Pahang (32), Melaka (27), Terengganu (8), Labuan (6), Putrajaya (2) dan Perlis (1).

Kes terbaharu melibatkan 2,065 penularan tempatan dan 13 kes import. Kes tempatan menjangkiti 1,885 rakyat Malaysia dan 180 warga asing.

Lapan kematian hari ini semuanya warga tempatan, berusia antara 35 dan 89. Semua kecuali seorang warga emas berusia 81 tahun mempunyai latar belakang penyakit.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Selalu Dihina Mertua, Isteri Tikam Suami Sampai Mati

Wanita tikam suaminya sampai mati kerana selalu dihina mertua sejak menjadi isteri keduaTidak tahan menahan rasa sakit hati, seorang wanita disyaki membunuh suaminya di Jakarta Utara dan menjerit bagaikan tiada hari esok ketika cuba ditahan oleh polis.

Dalam kejadian yang berlaku pada Jumaat 31 Januari 2020, suspek, Rosmiati, 42, menikam suaminya sehingga mati.

Difahamkan, Rosmiati adalah isteri kedua kepada Alexander Putra, 61. Semenjak berkahwin, Rosmiati mengakui dia tidak pernah hidup dalam ketenangan.

Empat tahun mendirikan rumah tangga dengan lelaki itu, Rosmiati mengaku dia kerap bertengkar dengan Alexander kerana masalah keluarga si suami yang tidak dapat menerimanya sebagai isteri kedua. Malah dia kerap dihina.

“Saya dihina oleh keluarganya. Suami tak izinkan balik ke rumah ibu bapa saya, apatah lagi membela saya apabila saya dihina oleh keluarganya.

“Saya dikurung di dalam rumah biarpun sudah berkali-kali saya beritahu yang saya rasa tidak selesa di sini (rumah mertua).

“Saya sudah sakit hati, dihina berkali-kali dan ayah mertua pula hanya mendiamkan diri tanpa mengambil sebarang tindakan,” kata Rosmiati di depan polis dan wartawan dan sidang media, sambil menangis teresak-esak.

Menurut polis, pasangan itu bertengkar dan Rosmiati juga mengancam untuk membunuh dirinya di hadapan suami.

Bengang dengan kata-kata isterinya itu, Alexander mencekik dan menampar Rosmiati. Kemudian Alexander pula mengancam membunuh diri dan kedua-duanya berebut pisau sehingga Alexander mati tertikam.

Rosmiati panik dan terus meminta bantuan untuk menghantar suaminya ke hospital. Namun, Alexander gagal diselamatkan dan disahkan meninggal dunia sebelum sempat sampai di hospital.

Keluarga mangsa tidak berpuas hati dan berasa curiga dengan kejadian itu lalu membuat laporan polis. Polis kemudian mengeluarkan semula mayat Alexander dari kubur untuk dibedah siasat.

“Hasil dari bedah siasat, mangsa meninggal dunia akibat tikaman di bahu kiri dengan lebar dua sentimeter,” kata polis.

Sementara itu, Rosmiati juga mengaku telah membunuh mangsa setelah mereka bergaduh dalam kejadian 21 Januari 2020.

Rosmiati akan didakwa di mahkamah atas tuduhan membunuh dan bakal berdepan dengan hukuman penjara 15 tahun.


PRN Sabah: SPR Diminta Sediakan SOP Yakinkan Rakyat Keluar Mengundi

KUALA LUMPUR, 12 Ogos: Suruhanjaya Pilihan Raya (SPR) diminta menyediakan prosedur operasi standard (SOP) yang mampu meyakinkan rakyat untuk keluar mengundi dan memudahkan semua pihak yang terlibat dalam menghadapi Pilihan Raya Negeri (PRN) Sabah.

Datuk Seri Bung Moktar Radin (BN-Kinabatangan) berkata ini bagi meredakan kebimbangan banyak pihak terutamanya rakyat di negeri itu berikutan pandemik COVID-19 masih belum berakhir.

“Saya mahu SPR meletakkan satu SOP yang cukup meyakinkan rakyat supaya rakyat turun mengundi dan minta juga Jabatan Kesihatan bekerjasama supaya sama ada calon, sama ada yang dikempen, sama ada tukang kempen tidak dicemari virus ini.

“Sebab yang inilah membimbangkan rakyat Sabah bagaimana kita (mahu) berhadapan dengan PRN sekiranya tidak ada SOP lebih ketat diletakkan,” katanya ketika membahaskan Rang Undang-Undang Perbekalan Tambahan (2019) 2020 peringkat jawatankuasa di Dewan Rakyat, hari ini.

Mengulas lanjut, Bung Moktar berkata SOP itu antara lain juga penting bagi memastikan proses berkempen dapat berjalan lancar dengan calon parti yang bertanding boleh berkempen dan bertemu rakyat, namun masih mematuhi prosedur berkaitan.

“Kita mahu rakyat selamat, calon pun selamat, tukang kempen pun selamat. Bermakna keselamatan dan kesihatan perlu diutamakan,” katanya.

Dewan Undangan Negeri (DUN) Sabah dibubarkan pada 30 Julai lepas bagi memberi laluan kepada PRN diadakan dalam tempoh 60 hari  dari tarikh itu.

Pada 29 Julai, bekas Ketua Menteri Sabah Tan Sri Musa Aman mendakwa mempunyai majoriti yang cukup untuk membentuk kerajaan negeri yang baharu, namun Yang Dipertua Negeri Tun Juhar Mahiruddin bersetuju membubarkan DUN atas nasihat Ketua Menteri Datuk Seri Mohd Shafie Apdal.

SPR dijadual mengadakan mesyuarat khas berkaitan PRN Sabah di Kota Kinabalu pada 17 Ogos ini bagi membincangkan tarikh penting urusan pilihan raya seperti writ pilihan raya, hari penamaan calon, hari pengundian, Daftar Pemilih Terakhir Diperakui yang akan digunakan dan persiapan lain yang diperlukan bagi melaksanakan pilihan raya itu.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Pelajar Dibelasah Sehingga Mati Hanya Kerana Berebut Tempat Duduk Di Dalam Kelas

Seorang pelajar lelaki dibelasah sehingga mati oleh rakan sekelasnya di utara India ketika berebut tempat duduk dalam kelas.

Ranjit Kumar Singh, 17, meninggal dunia pada Sabtu lalu selepas dibelasah oleh sekumpulan pelajar lelaki di Deoria, India.

Kejadian itu berlaku dua hari selepas Ranjit didakwa bergaduh dengan kumpulan terbabit kerana berebut tempat duduk di hadapan kelas.

Bengang dengan kejadian itu, kumpulan terbabit merancang untuk mencari mangsa pada Sabtu lalu dan membelasahnya dengan batang besi sebelum melanggarnya menggunakan motosikal.

Ranjit meninggal dunia di tempat kejadian dan mayatnya dihantar ke hospital untuk dibedah siasat.

Salah seorang suspek ditahan di tempat kejadian dan serahkan kepada polis, sementara empat lagi suspek sedang giat diburu.


Cikgu Lerry Menang RM 5000 Anugerah Guru Inspirasi

LERRY DAVID , guru Bahasa Melayu Kolej Vokasional Keningau, telah terpilih sebagai salah seorang pemenang Anugerah Guru Inspirasi Kebangsaan yang ditaja oleh Mcdonald’s.

Cikgu Lerry telah menerima anugerah tersebut di Festival Hari Guru Kebangsaan di Universiti Malaysia Kelantan, Bachok, pada 14 Mei 2022.

Encik Lerry telah memenangi wang tunai berjumlah Ringgit Malaysia lima ribu, trofi dan sijil. Anugerah itu disampaikan oleh Menteri Pendidikan Malaysia iaitu Dr. Mohd Radzi Md Jidin.

Lerry David mula melakar nama apabila mewakili Malaysia sebagai pembentang di persidangan dalam talian yang berpusat di Tokyo, Jepun, pada Disember 2020.

Dengan inovasi aplikasi mudah alih yang telah diciptanya, dia berjaya melayakkan diri sebagai finalis pertandingan geran kebangsaan yang dikenali sebagai Cikgu Kickstart Award pada tahun 2021.

Dia telah memenangi RM 2000 semasa pertandingan tersebut. Pada Januari 2022, Cikgu Lerry membentang aplikasi ini di persidangan maya yang dianjurkan dari New York City, Amerika Syarikat.

Selain daripada itu, Cikgu Lerry juga merupakan pengurus pasukan bola tampar kolej tersebut yang pernah memenangi kejohanan kebangsaan pada tahun 2019.

Dia juga bertugas sebagai ketua warden di KV Keningau yang memerlukan banyak pengorbanan untuk menjaga kebajikan dan keselamatan pelajar terutamanya semasa musim pandemik.

Encik Johari @ Jaibet Bin Sabin, pengarah kolej itu, mengucapkan tahniah kepada Cikgu Lerry kerana usaha dan pengorbanannya sebagai seorang guru yang wajar diberi pengiktirafan.

Dia bersyukur kerana Cikgu Lerry terpilih sebagai pemenang anugerah berprestij ini dan berharap kejayaan ini akan menjadi inspirasi kepada guru-guru lain di kolej itu serta para pelajar.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM2.3 Juta Diperuntukkan Bagi Laksana Projek Pembangunan Sumber Air Bawah Tanah Di Sabah

KOTA BELUD, 22 Jun- Kerajaan Persekutuan melalui Jabatan Mineral dan Geosains (JMG) Sabah memperuntukkan kira-kira RM2.3 juta pada tahun ini untuk melaksanakan lima projek pembangunan berkaitan sumber air bawah tanah di seluruh Sabah.

Menteri Pembangunan Luar Bandar Sabah Datuk Ewon Bendick berkata sejak 2016 sehingga kini, jabatan itu telah membina telaga tiub di enam buah kampung melibatkan kos kira-kira RM700,000.

Kampung terbabit ialah Kampung Dudar Kota Belud (2016), Kampung Sarang Kota Belud (2016), Kampung Timbang Dayang Kota Belud (2017), Kampung Tangkol Kota Marudu (2017), Kampung Pompodon Kota Marudu (2018) dan Kampung Piasau Kota Belud (2018).

Berucap pada majlis perasmian dan penyerahan telaga dan Sistem Penapisan Air Bawah Tanah Ringkas (SPATR) di Kampung Piasau, dekat sini hari ini, beliau berkata  bagi telaga dan sistem penapisan air di Kampung Piasau Kota Belud, kerajaan membelanjakan kira-kira RM60,000 untuk menampung kos kerja-kerja kajian potensi sumber air bawah tanah, membina telaga tiub dan membangunkan sistem penapisan air bawah tanah.

“Saya difahamkan bahawa, telaga dan sistem penapisan ini berupaya mengeluarkan air sebanyak 48,000 liter sehari (berdasarkan pengepaman selama 12 jam secara berterusan) yang akan memberi manfaat kepada kira-kira 3,000 penduduk Kampung Piasau,” kata Ewon yang juga Anggota Dewan Undangan Negeri Kadamaian.


Bajet 2022: Bajet Pemulihan Untuk Semua – KM Sabah

KOTA KINABALU, 29 Okt : Kerajaan Sabah mengalu-alukan Bajet 2022 sebagai suatu yang inklusif dan tidak meninggalkan mana-mana sektor dan pihak, pada ketika negara pulih daripada pandemik COVID-19, kata Ketua Menteri Datuk Hajiji Noor.

Beliau berkata bajet Keluarga Malaysia, Makmur Sejahtera RM332.1 billion yang dibentangkan Menteri Kewangan Tengku Datuk Seri Zafrul Tengku Abdul Aziz di Dewan Rakyat hari ini amat besar, dengan tahun hadapan dijangka menjadi tahun pemulihan untuk kesemua sektor ekonomi yang terkesan akibat pandemik.

“Peningkatan peruntukan kepada RM5.2 bilion untuk kemudahan asas, infrastruktur, air dan elektrik, selain pembangunan penjagaan kesihatan untuk Sabah, merupakan satu berita yang baik,” katanya dalam satu kenyataan selepas mengikuti pembentangan Bajet 2022 di Menara Kinabalu di sini hari ini.

Turut hadir Timbalan Ketua Menteri Datuk Dr Jeffrey Kitingan, Menteri Kerajaan Tempatan dan Perumahan negeri Datuk Masidi Manjun, Ketua Setiausaha Kerajaan Negeri Datuk Safar Untong dan pegawai kanan kerajaan.

Ketua Menteri itu berkata Sabah amat berterima kasih kepada kerajaan Persekutuan yang sentiasa sensitif kepada keperluan kerajaan negeri yang mencadangkan RM1.5 bilion untuk pembangunan infrastruktur di Sabah dan Sarawak.

Beliau turut mengalu-alukan jaminan bahawa projek infrastruktur bernilai RM3.5 bilion, termasuk lebuhraya Pan Borneo, akan diteruskan tahun hadapan.

Hajiji berkata pelepasan cukai dan insentif untuk pelbagai sektor yang dicadangkan dalam bajet itu adalah selaras dengan agenda Hala Tuju Sabah Maju Jaya kerajaan Sabah.

“Kami melihat Bajet Nasional sebagai melengkapkan pelan Rancangan Malaysia Ke-12 dan kami mengalu-alukan cadangan peruntukan untuk Sabah tahun hadapan,” katanya.

Beliau turut mengalu-alukan cadangan peruntukan RM746 juta dengan sebahagian besar daripadanya untuk 12 projek menaik taraf sekolah usang di Sabah, dan meneruskan subsidi RM209 juta untuk pengangkutan udara di Sabah dan Sarawak.

“Cadangan pembangunan Kem Pasukan Gerakan Am (PGA) di Pagalungan akan tentunya membantu meningkatkan pengawalan keselamatan sempadan antara Malaysia dan Indonesia,” katanya. – BERNAMA


Ibu & Tiga Anaknya Antara Lima Rentung Dalam Kebakaran Di Tenom

TENOM: Seorang ibu dan tiga anaknya antara lima yang rentung dalam kebakaran sebuah rumah di Kampung Menara Pamilaan lebih kurang 22 kilometer dari pekan di sini, tengah malam tadi.

Dalam kejadian jam 12.40 tengah malam itu, mangsa yang rentung dikenali sebagai Khatijah Omar, 35 dan tiga anaknya iaitu Sapura, 3, Zahid, 6, dan Sakirin, 9.

Seorang lagi mangsa ditemui rentung dikenali sebagai Adira Suhaili, 12, iaitu anak saudara kepada Khatijah.

Sementara suami Khatijah, Sudirman Hajar melecur di kepala dan tangan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata sebaik menerima panggilan kecemasan jam 12.46 tengah malam, sepasukan bomba dari BBP Tenom diketuai oleh Zainal Sinsian bersama lima anggota menggunakan sebuah jentera bergegas ke lokasi kebakaran.

“Setiba di lokasi, kebakaran membabitkan sebuah rumah jenis tidak kekal terbakar sepenuhnya dan operasi pemadaman menggunakan dua aliran dan sumber air daripada tangki jentera.

“Terdapat enam mangsa terbabit dalam kebakaran itu dan lima mangsa ditemui rentung oleh pasukan bomba manakala seorang mangsa cedera melecur di kepala dan tangan.

“Mangsa yang melecur kemudian dihantar ke Hospital Tenom oleh orang awam sebelum ketibaan pasukan bomba,” katanya di sini hari ini.

Menurutnya, kebakaran terkawal jam 1.25 pagi tadi namun operasi masih dijalankan.

Punca kebakaran yang turut memusnahkan sebuah kereta Kancil masih dalam siasatan.


Bayaran BSH fasa kedua akan dilaksanakan mulai 28 Mei

PUTRAJAYA: Pembayaran Bantuan Sara Hidup (BSH) 2019 fasa kedua akan dilaksanakan mulai 28 Mei ini membabitkan hampir 3.6 juta penerima dengan anggaran peruntukan sebanyak RM1.42 billion.

Menteri Kewangan, Lim Guan Eng, berkata pembayaran fasa kedua itu adalah berdasarkan kategori yang merangkumi bilangan anak tanggungan dan nilai BSH 2019 yang akan diterima.

Katanya, kadar BSH yang akan diterima mengambil kira 3.23 juta anak penerima berumur 18 tahun ke bawah kecuali anak kurang upaya (OKU) yang tidak dihadkan umur mereka.

“Pembayaran akan dikreditkan terus ke akaun bank masing-masing. Bagi mereka yang tidak mempunyai akaun bank, pembukaan akaun bank pemohon secara automatik akan dilakukan oleh Bank Simpanan Nasional (BSN) berdasarkan persetujuan dan akuan pemohon yang terdapat pada borang permohonan BSH 2019.

“Kementerian Kewangan ingin menegaskan bahawa BSH diberi kepada mereka yang benar-benar layak mengikut kategori pendapatan yang telah ditetapkan.

“Pada setiap tahun, Kementerian Kewangan melalui Lembaga Hasil Dalam Negeri (LHDN) akan membuat semakan permohonan BSH termasuk maklumat penerima sedia ada bagi memastikan maklumat dikemukakan oleh pemohon adalah tepat dan hanya yang layak sahaja akan menerima BSH,” katanya menerusi kenyataan hari ini.

Guan Eng berkata, pelaksanaan proses verifikasi dibuat secara menyeluruh terutama dalam mengenal pasti pendapatan terkini pemohon dengan membuat semakan data bersama pelbagai agensi.

Agensi terbabit termasuk Jabatan Pendaftaran Negara (JPN), LHDN, Jabatan Akauntan Negara Malaysia (JANM), Kumpulan Wang Simpanan Pekerja (KWSP), Kumpulan Wang Amanah Pencen (KWAP), Suruhanjaya Syarikat Malaysia (SSM) dan lain-lain agensi berkaitan.

“Ini adalah proses biasa yang dijalankan oleh LHDN setiap tahun. Bagi memastikan program BSH 2019 disasarkan kepada mereka yang benar-benar layak, tempoh permohonan rayuan akan dibuka mulai 1 Julai hingga 15 Ogos 2019.

“Dengan adanya proses rayuan ini, sebahagian daripada yang tidak layak masih diberi ruang untuk mengemukakan rayuan berserta dokumen berkaitan untuk diverifikasi semula oleh LHDN,” katanya.

Orang ramai yang mempunyai sebarang pertanyaan lanjut, boleh menghubungi talian bebas tol 1-800-88-2747 serta e-mel kepada [email protected]. – Berita Harian


Covid-19: 104 Kes Positif Kluster PTS Tawau

TAWAU; 03 NOVEMBER 2020 (Selasa) – Pertambahan kes baharu sebanyak 138 kes di daerah Tawau turut membabitkan kes Positif dari kluster baharu iaitu Kluster PTS Tawau dengan pertambahan 42 kes baharu, semalam.

Ketua Pengarah Kesihatan Malaysia, Tan Sri Dr. Noor Hisham Abdullah berkata dalam sidang medianya semalam, kluster berkenaan membabitkan tahanan di Pusat Tahanan Sementara (PTS) di daerah Tawau.

Katanya, kluster berkenaan berpunca dari kes indeks bagi qkes ke 15,423 yang dikenal pasti Positif COVID-19 hasil saringan individu bergejala pada 5 oktober lepas.

Dalam pada itu, saringan kontak rapat dari kluster itu mengesan 103 lagi individu didapati Positif menjadikan jumlah keseluruhan dari Kluster PTS Tawau berjumlah 104 kes.

Katanya, kesemua kes Positif berkenaan telah dimasukkan ke Hospital Tawau.

Mengulas lanjut, Dr. Noor Hisham berkata, Kementerian Kesihatan Malaysia (KKM) telah menjalankan saringan keatas 1,671 individu setakat semalam dengan 1,567 individu masih menunggu keputusan saringan.

Sementara itu, pertambahan kes baharu Positif COVID-19 membabitkan daerah Tawau sebanyak 79 kes dikesan dari saringan kontak rapat kes-kes Positif, tujuh kes dikesan dari saringan komuniti dan empat kes dikesan keatas individu disaring bergejala dan masing-masing dua kes bagi saringan semasa saringan kendiri, saringan sebelum prosedur ke Hospital dan Kluster Tanamerah.

Daerah Tawau yang berada di Zon Merah merekodkan sebanyak 2,887 kes dengan terdapat 1,265 kes aktif yang masih dirawat.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Adik Afdlin Shauki Meninggal Dunia

“Sekarang adik dah boleh jaga mak, insya-Allah di jannah. Tak aci ‘korang’ dah bersama,” tulis pelakon dan pengarah Datuk Afdlin Shauki susulan adiknya, Jefri Adzman Aksan disahkan meninggal dunia jam 5.14 petang hari ini.

Berita sedih itu disampaikan Afdlin menerusi laman sosialnya.

“Adik lelaki saya, Jefri Adzman Aksan pulang ke rahmatullah hari ini jam 5.14 petang di Hospital Thomson, Kota Damansara.

“Pada yang mengenali adik saya, saya memohon maaf segala kesilapan beliau dan halalkan makan dan minumnya.

“Jika adik saya ada berhutang dengan sesiapa, bolehlah menghubungi saya,” tulisnya.

Semalam, pelakon Bikers Kental itu memohon bantuan orang ramai untuk mengesan kereta Perodua Myvi berwarna hijau yang dipercayai melanggar Jefri pada petang Ahad lalu.

Menerusi rakaman video di Instagram (IG) Live pelakon itu, Afdlin meminta sesiapa yang mempunyai rakaman ‘dashcam’ dan menjadi saksi kejadian untuk menghubunginya segera.

Dalam rakaman itu, beliau turut menunjukkan lokasi nahas yang dipercayai berlaku di simpang tiga lampu isyarat berhampiran stesen minyak Petronas, Kota Damansara.

Harian Metro sebelum ini turut melaporkan Jefri berada dalam keadaan kritikal dan sudah menjalani pembedahan selama empat jam bagi membuang darah beku di otak.

Malah, Afdlin melalui laman sosial, turut merayu bantuan orang ramai untuk mencadangkan mana-mana pakar neurologi bagi mendapatkan pandangan kedua mengenai situasi menimpa adiknya itu. – Harian Metro


PRK Batu Sapi Pada 5 Dis

PUTRAJAYA: Suruhanjaya Pilihan Raya (SPR) menetapkan Pilihan Raya Kecil Parlimen Batu Sapi akan diadakan pada 5 Dis ini.

Pengerusi SPR, Abdul Ghani Salleh turut mengumumkan hari penamaan calon pada 23 Nov dan pengundian awal pada 1 Dis.

PRK itu diadakan susulan kematian penyandangnya, Liew Vui Keong pada 2 Oktober lalu.


Penduduk Penampang nikmati pengangkutan percuma

PENAMPANG: Penduduk kurang berkemampuan di daerah ini berpeluang menikmati perkhidmatan pengangkutan ke Poliklinik Penampang secara percuma bermula hari ini.

Van berkapasiti 10 penumpang itu beroperasi setiap satu jam bermula jam 7.30 pagi hingga 5 petang pada hari Isnin hingga Jumaat ke Poliklinik Penampang yang terletak kira-kira tiga kilometer (km) dari Pusat Teknologi & Komersial Antarabangsa Penampang (ITCC).

Van itu akan mengambil penumpang di ITCC dan Pekan Donggongon sebelum menurunkan penumpang di Poliklinik Penampang.

Pembantu Menteri Undang-Undang dan Hal Ehwal Anak Sabah, Jannie Lasimbang, berkata van itu boleh digunakan oleh sesiapa saja yang mahu ke Poliklinik Penampang untuk mendapatkan rawatan atau menghadiri temu janji di klinik itu.

“Tinjauan mendapati parkir di Poliklinik Penampang terhad dan ia menyukarkan pengunjung yang mendapatkan rawatan atau menghadiri temu janji di klinik berkenaan.

“Selain itu, perkhidmatan ini membantu mengurangkan beban bagi mereka yang tidak mampu kerana kos untuk ke klinik itu juga terlalu mahal, sekiranya menaiki kereta sapu atau perkhidmatan Grab yang mencecah sehingga RM20 untuk perjalanan pulang dan balik,” katanya ketika ditemui selepas melancarkan Kenderaan Ke Klinik N19 Kapayan, di Pekan Donggongon, hari ini.

Jannie yang juga Ahli Dewan Undangan Negeri (DUN) Kapayan berharap, perkhidmatan itu akan memberi manfaat kepada penduduk sekitarnya untuk ke klinik di Penampang.

Sementara itu, penduduk Kampung Hungap, Filipa Wong, 55, berkata, sebelum ini dia menggunakan perkhidmatan bas biasa untuk ke Poliklinik Penampang namun terpaksa menunggu selama 30 minit hingga satu jam sementara bas itu dipenuhi penumpang.

“Bayaran menaiki bas biasa memang murah iaitu RM1.50 bagi setiap perjalanan tetapi mengambil masa yang lama untuk sampai ke klinik kerana menunggu penumpang penuh.

“Jadi dengan adanya perkhidmatan ini yang bukan saja percuma tetapi juga menjimatkan masa kerana van ini sentiasa ada untuk setiap jam,” katanya yang mendapat rawatan di Poliklinik Penampang setiap tiga kali sebulan.

Bagi Albert Hendry, 55, pula, dia menyambut baik perkhidmatan percuma yang disediakan itu kerana ia memudahkan masyarakat setempat yang mahu ke Poliklinik Penampang untuk mendapatkan rawatan.

“Sebelum ini saya bawa bapa saudara ke Klinik Kesihatan Putatan namun sejak awal bulan ini, dia ditukar mendapatkan rawatan di Poliklinik Penampang.

“Bagi saya ia menyukarkan orang awam kerana kawasan klinik itu kekurangan parkir dan bagi warga emas atau pesakit kurang berkemampuan untuk bergerak, ia menjadi semakin sukar kerana mereka perlu berjalan jauh serta berbukit untuk ke klinik itu dari kawasan parkir.

“Kini saya tidak lagi perlu memandu ke klinik berkenaan tetapi hanya parkir di ITCC dan seterusnya membawa bapa saudara ke klinik itu dengan menaiki van terbabit,” katanya. – Berita Harian


Imam Terkejut Selepas Dapat Tahu Isterinya Seorang Lelaki Setelah 2 Minggu Berkahwin

Seorang Imam di Uganda terkejut selepas mendapati isteri yang baru dinikahinya adalah seorang lelaki.

Pasangan itu menandatangi kontrak perkahwinan dalam upacara nikah tradisional dua minggu lalu.

Pasangan itu dikatakan tidak melakukan hubungan intim kerana pengantin perempuan memaklumkan yang dia sedang datang bulan.

Identiti sebenar isteri imam itu terbongkar selepas dia ditangkap kerana menuri set televisyen dan pakaian jirannya.

Perkara tersebut menyebabkan jiran imam itu membuat laporan polis mengenai kes kecurian itu.

Seorang pegawai polis perempuan melakukan pemeriksaan badan terhadap suspek dan mendapati dia sebenarnya seorang lelaki.

Selepas siasatan lanjut, suspek mengaku bahawa dia telah menipu imam tersebut demi wang.

Menurut imam tersebut, dia telah bertemu suspek di Masjid Kyampisi untuk mencari seorang wanita untuk dijadikan isteri.

“Saya mencari seorang wanita untuk berkahwin dan, ketika saya bertemu dengan seorang gadis cantik yang memakai tudung, saya bertanya kepadanya untuk cinta dan dia diterima.

“Dia memberitahu saya kita tidak boleh melakukan hubungan intim sehingga saya memberikan wang pengantin perempuan kepada ibu bapanya dan juga menunaikan janji nikah dengannya,” katanya.

Suspek akan didakwa atas tuduhan penyamaran dan kecurian.


Ayat Surah Al-Hijr Dicetak Pada Seluar Dalam

SANDAKAN: Seluar dalam tertera ayat al-Quran yang dikesan dijual di beberapa pasar raya di Sandakan, dilaporkan memaparkan sepotong ayat dari Surah al-Hijr.

Pegawai Tadbir Agama, Jabatan Hal Ehwal Agama Islam Sabah (JHEAINS) Sandakan, Romzi Abdul Rahman, berkata semakan mendapati ayat tertera pada seluar dalam itu adalah ayat 98 surah berkenaan.

Menurutnya, ayat itu membawa maksud ‘Oleh itu, bertasbihlah engkau dengan memuji Tuhanmu, serta jadilah dari orang-orang yang bersujud’.

“Ia adalah ayat 98 surah berkenaan dan ia jelas tertera pada boxer terbabit. Rampasan sudah dibuat dan kami menunggu arahan untuk tindakan selanjutnya,” katanya ketika dihubungi, hari ini.

Pihaknya turut dimaklumkan ada seluar dalam memaparkan gambar dan ketuhanan agama lain.

“Terdapat boxer juga yang tertera gambar berkaitan agama lain. Pengeluar boxer itu bukan hanya mengeluarkan boxer tertera ayat al-Quran, tetapi juga agama lain,” katanya.

Pihaknya sedang menunggu arahan selanjutnya dalam menangani perkara berkenaan.

Terdahulu, BH memaparkan berita berhubung pasar raya di Sandakan dikesan menjual boxer tertera ayat al-Quran.

Perkara itu tular di Facebook lalu diperiksa dan disahkan Jabatan Agama Islam Negeri Sabah (JHEAINS) Sandakan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost